Pertempuran Hebat Seni Wing Chun Dalam ‘Master Z: The Ip Man Legacy’

Peminat filem Hong Kong pasti sangat mengenali franchise Ip Man yang diterajui aktor ternama Donnie Yen. Ip Man sememangnya menjadi fenomena di seluruh dunia dan kini hadir dengan filem baharu daripada franchise ini, Master Z: The Ip Man Legacy.

Anda masih ingat perlawanan terakhir dalam Ip Man 3 di mana seorang master Wing Chun mencabar Ip Man? Beliau adalah watak utama dalam filem terbaru Ip Man Legacy ini yang menceritakan bagaimana beliau bangun daripada kekalahan di tangan Ip Man. Ini video perlawanan antara Ip Man dan Cheung Tin Chi dalam Ip Man 3 untuk refresh semula ingatan anda untuk siri Ip Man ini.

Filem ini mengambil premis selepas kekalahan Cheung Tin Chi (Zhang Jin) di tangan Ip Man. Selepas kekalahan itu, beliau menutup akademi Wing Chun yang dimilikinya dan hidup dengan penuh low profile, meneruskan kehidupan harian beliau dengan menjalankan bisnes kedai runcit.

Hidup beliau yang tenang berubah apabila beliau terlibat dalam satu pergaduhan yang melibatkan seorang gadis bernama Nana (Chrissie Chau) dan rakannya Julia (Liu Yan) yang melarikan diri daripada ketua gangster Kit (Kevin Cheng). Secara tidak langsung, Cheung terlibat untuk mematahkan sindiket dadah haram yang ‘merosakkan’ kota Hong Kong diusahakan oleh Kit dan mencari siapa dalang sebenar di sebalik sindikat dadah haram ini.

Master Z: The Ip Man Legacy ini boleh dikatakan adalah karya spin-off untuk franchise Ip Man. Tetapi apa yang menarik tentang filem ini? Kita pergi satu-persatu.

Pelakon Zhang Jin membuktikan beliau adalah antara aktor martial art terbaik yang ada di Hong Kong pada ketika ini. Tanpa kehadiran Donnie Yen, bekas atlet wushu Hong Kong ini berjaya membawa ‘obor’ Ip Man dan meneruskan franchise filem ini. Zhang Jin ada aura tersendiri dan saya yakin, beliau akan jadi lebih popular selepas filem ini.

Adegan pertarungan dalam filem ini yang paling saya suka adalah ketika Zhang Jin bertempur dengan Tony Jaa. Ya, Yony Jaa ada dalam filem ini. Di sini anda dapat lihat bagaimana seni Wing Chun bertemu dengan seni pertahanan diri dari Thai oleh Tony.

Dalam filem ini, Dato’ Seri Michelle Yeoh memegang watak sebagai ‘kakak kawasan’ yang menjaga bisnes keluarga selepas kematian bapanya. Michelle Yeoh mempunyai misi untuk ‘membersihkan’ bisnes keluarganya. Beliau mahu menjalankan bisnes secara legal dan tidak mahu lagi terlibat dengan bisnes yang haram dan berkaitan kongsi gelap.

Seperti biasa, Michelle Yeoh tidak mengecewakan dan aksi beliau dalam filem ini mengingatkan kami kepada lakonan beliau dalam filem Crouching Tiger, Hidden Dragon. Walaupun di usia 56 tahun, Michelle Yeoh nampak masih ‘muda’ ketika beraksi!

Drax the Destroyer nampaknya terbang ke Hong Kong untuk melakonkan watak antagonis dalam filem ini. Menarik tentang watak Bautista dalam filem ini adalah bagaimana beliau berpura-pura sebagai ‘orang baik’ sedangkan beliau mempunyai agendanya yang tersendiri.

Dalam filem ini baru dapat lihat perbandingan betapa besarnya Dave Bautista ini jika berdiri dengan orang Asia. Bautista adalah ‘penarik’ filem ini untuk menembusi pasaran dunia.

Pada satu ketika dahulu, seperti juga di Malaysia orang putih dipandang tinggi oleh orang Asia dan mereka biasanya akan memegang jawatan tinggi dalam sesuatu organisasi. Begitu juga dalam filem ini.

Pegawai orang putih dalam filem ini disogok dengan wang untuk menutup mata tentang segala kekacauan yang berlaku di Hong Kong. Geram sahaja lihat apabila arahan tertinggi adalah daripada pegawai orang putih ini dan polis tidak dapat berbuat apa-apa sedangkan jenayah sedang berleluasa.

Master Z: The Ip Man Legacy tidak mengecewakan walaupun tanpa kehadiran Donnie Yen. Pelakon star-studded seperti Michelle Yeoh, Tony Jaa dan Dave Bautista memeriahkan lagi filem spin-off Ip Man ini.

Bautista juga turut memperlihatkan gerakan signature beliau dalam WWE, Batista Bomb dalam filem ini! Kalau anda peminat setia Bautista dan mungkin sudah tepu dengan filem dari Hollywood, anda kena tonton filem hebat ini. Sudah ditayangkan di semua pawagam bermula 25 Disember 2018.

#RealDeal. Nak dapatkan handphone power 8GB RAM + 128GB Storage? Jom tonton video ini.


Pertemuan Dramatik Sepasang Bekas Kekasih Selepas Berpisah 22 Tahun Di Great Wall China

Marina Abramovic, seorang artis persembahan kelahiran Serbia melakukan satu persembahan seni secara live, ‘The Artist Is Present’ pada tahun 2010 di Museum of Modern Art (MoMa), New York, Amerika yang mengambil masa 736 jam dan 30 minit untuk disiapkan. Dalam seni persembahan tersebut, setiap orang yang tidak dikenali Marina hadir sebagai pelawat berpeluang duduk berdepan dengannya selama 1 minit seorang. Ia adalah satu seni yang mencungkil perasaan dan emosi apabila merenung mata seseorang yang kita tidak kenali.

Setelah beberapa seketika, seorang lelaki berkot hitam menyelesakan diri duduk di kerusi ‘complete stranger’ yang diletakkan berdepan dengan Marina. Marina yang tunduk tanpa mengetahui siapa di depannya itu mula mengangkat kepala dan satu reaksi emosi yang dramatik mula terpamer di wajahnya. Mereka saling merenung satu sama lain sehingga memegang tangan sambil mengalirkan air mata. Ia menterjemahkan 1001 memori dan emosi yang akhirnya boleh membuatkan kita rasa ingin menangis (atau telahpun menangis!).

Rupa-rupanya lelaki itu adalah bekas kekasihnya, Ulay yang pernah menjadi pasangan seni persembahan sewaktu mereka muda dulu iaitu kira-kira 22 tahun yang lalu!

Diringkas kisah cerita cinta mereka yang lalu, Ulay atau nama sebenar Uwe Laysiepen, anak kelahiran Jerman merupakan pengasas seni badan (body art), seni persembahan dan seni polaroid. Kebanyakan hasil kerja seninya terkenal semasa kolaborasi Ulay dengan Marina hingga mencapai status ikonik.

Kisah cinta hebat mereka berlaku dalam tahun 70-an apabila pertama kali bertemu pada 1976. Mereka tinggal bersama di dalam sebuah van dan mengembara ke sekitar Eropah bersama. Apabila mereka sudah tidak serasi lagi, mereka memutuskan untuk masing-masing berjalan dari hujung Tembok Besar China menghala ke tengah-tengah laluan. Kisah cinta mereka ditamatkan dengan satu pelukan di situ dan tidak pernah bertemu lagi selepas itu (1988). Mereka menamakan peristiwa itu sebagai satu hasil seni bertajuk ‘The Lovers’.

‘The Lovers’ memerlukan Marina dan Ulay berjalan kaki 2,500 km setiap seorang selama beberapa bulan sebelum bertemu di tengah-tengah Great Wall China di Er Lang Shn di Shen Mu, Shaanxi untuk mengucapkan selamat tinggal. Marina berjalan dari hujung arah timur di Shan Hai Guan berdekatan pantai Laut Kuning menghala ke barat. Ulay berjalan dari hujung tembok di Jai Yu Guan, berdekatan Gurun Gobi menghala ke timur.

Ia adalah satu pengabadian seni persembahan yang mendalam buat mereka. Tanpa komitmen, mustahil untuk pasangan yang sudah memutuskan untuk berpisah sanggup berjalan selama 90 hari bagi merealisasikan momen tersebut. Video tersebut boleh ditonton di Li-Ma.

Sebenarnya, momen yang berlaku pada tahun 2010 itu seolah-olah sambungan kepada satu seni persembahan bersiri mereka bertajuk ‘Nightsea Crossing’ pada tahun 1982 yang dirakamkan di beberapa buah tempat berbeza di seluruh dunia selama 90 hari. Itulah antara sebab yang membuatkan mereka beremosi kerana sudah 22 tahun tidak bersua muka selepas berpisah. Ia mengembalikan nostalgia lama bermain-main di ingatan.

Video yang anda lihat itu dipetik dari sebuah dokumentari HBO tentang ‘The Artist Is Present’ yang telah dilakukan oleh Marina Abramovic. Ia bukan sahaja mempamerkan pengenalan pendek tentang kisah cinta yang pernah berlaku di antara Marina dan Ulay sebelum babak di atas muncul, tetapi Marina sememangnya artis seni persembahan yang mengagumkan.

Ia menjadi viral selepas sebuah kumpulan muzik electro-pop, How I Became the Bomb telah menghasilkan EP Adonis yang turut memuatkan satu lagu bertajuk ‘Ulay, Oh’, menjadi antara 26 video muzik terbaik bagi tahun 2014. Ia memaparkan babak-babak pertemuan semula Marina dan Ulay di MoMa. Malah lagu itu ditulis setelah mendapat inspirasi daripada kisah tersebut. Selepas itu ia mula disebarkan oleh beberapa laman web apabila mendapati pertemuan semula tersebut mencetuskan emosi buat penontonnya.

Sumber: Ulay, Eco Chick, Nashville Scene, The Guardian, Open Culture, Pomeranz

LIKE dan FOLLOW Vocket di Facebook serta Instagram


Pertikai Aurat Allahyarhamah Adibah Noor, Komen Individu Ini Undang Kemarahan Netizen

Pada malam Sabtu yang lalu, penyanyi dan pengacara Adibah Noor dilaporkan meninggal dunia dan berita tersebut mengejutkan dunia hiburan terutamanya rakan-rakan artis dan peminat.

Dalam ahli keluarga, rakan-rakan artis dan juga peminat masih berduka dengan pemergian Allahyarhamah Adibah Noor, ada segelintir netizen yang meninggalkan komen tidak sewajarnya.

Akan tetapi, komen seorang netizen di Facebook iaitu Ibnu Ahmad Ar-Rayyan yang mempersoalkan tentang aurat Allahyarhamah Adibah Noor menjadi bualan orang ramai.

“Dah tahu wajib tutup aurat tapi tak buat. Sebab kepala batu keras hati. Menjawab la dalam kubur. Nauzubillahiminzalik, moga keturunan aku tiada seperti ini. Selamat menjawab soalan di alam barzakh. Good luck.” ujar individu tersebut

Komen yang dilontarkan individu tersebut di ruangan komen Facebook media tempatan mencetuskan kemarahan netizen dan rata-rata netizen berpendapat individu itu tidak menghormati keluarga arwah.

jari tu jaga juga nnt Allah soal juga https://t.co/Sx5T37DsMQ

— 🫶🏻 ◡̈ 엑소 (@kachingyours) June 20, 2022

Ya Allah mulut. Tu orang kata if you dont have something nice to say just shut up. Nauzubillahiminzalik https://t.co/VeAsHkcDRb

— 𝙰𝚞𝚐𝚞𝚜𝚝𝚋𝚊𝚋𝚢 ✨ (@Suhaylala_A) June 20, 2022

Bukan itu sahaja, para netizen juga mengatakan sepatutnya individu terbabit menjaga percakapan dan tidak mencela orang yang sudah meninggal dunia. Malah, segelintir netizen juga ‘korek’ posting lama milik individu itu yang merupakan aib individu terbabit.

Sementara itu, pemilik rumah Amanah sedia untuk jaga kucing peliharaan Allahyarhamah Adibah Noor. Klik pautan di bawah untuk ketahui lanjut.

Pemilik Rumah Amanah Sedia Jaga 40 Ekor Kucing Peliharaan Allahyarham Adibah Noor

Pelakon Dan Penyanyi Berbakat, Adibah Noor Meninggal Dunia


Pertikai Kena Bayar Untuk ‘Take Away’, Chef Ammar Jelaskan Sebab Caj Tambahan Dikenakan

Umum ramai mengetahui, ada sesetengah kedai makan akan mengenakan caj tambahan jika ada pelanggannya mahu membungkus bawa pulang makanan yang tidak dapat dihabiskan. Praktik itu turut diguna pakai di kedai makanan Arab milik Chef Ammar.

Terbaharu, Chef Ammar telah memuat naik satu hantaran Facebook memberikan penjelasan kenapa setiap pelanggan perlu membayar ‘caj tambahan’ untuk membungkus bawa pulang makanan yang tidak habis.

Menurut Chef Ammar, penyediaan bekas plastik tersebut telah menambah kos operasinya. Lebih-lebih lagi, tambahan dua bekas plastik kecil untuk kuah, fresh salsa dan salad untuk dibawa pulang.

Tambahnya lagi, pekerjanya terpaksa membuat ‘kerja berganda’ untuk membungkus makanan-makanan yang tidak dapat dihabiskan pelanggan.

Perkongsian Chef Ammar itu telah mengundang pelbagai reaksi daripada netizen. Ada yang bersetuju dengan penjelasannya, namun lebih ramai menolak idea ‘caj tambahan’ dikenakan kepada pelanggan yang ingin take away.

Tambah netizen lagi, mereka turut mencadangkan Chef Ammar agar memaklumkan ‘caj tambahan’ itu terlebih dahulu supaya pelanggan tidak terkejut mempersoalkan bayaran yang dikenakan.

Ada juga netizen memberikan idea bagaimana pekerja-pekerja Chef Ammar tidak perlu melakukan ‘kerja berganda’ dengan meminta pelanggannya membungkus sendiri makanan yang tidak habis itu, seperti yang dipraktikkan oleh kedai-kedai makanan Arab yang lain.

Menurut Chef Ammar, penjelasan ini dibuat bagi menjernihkan keadaan serta berharap agar setiap peminat makanan Arab yang datang ke kedainya dapat memahami kos-kos yang perlu diambil kira untuk beliau dapat terus menyediakan juadah makanan yang dicari ramai, seperti yang berlaku pada bulan Ramadan baru-baru ini.

Nama Chef Ammar menjadi bualan warganet sepanjang Ramadan baru-baru ini, klik pautan di bawah untuk baca lebih lanjut apa yang terjadi sepanjang bulan itu.

Dimarah Hanya Kerana Utamakan Wanita Mengandung, Chef Ammar ‘Sekolahkan’ Pelanggan Biadab

Kecewa Dituduh Jual Harga Tel Aviv, Chef Ammar Jelaskan Mengapa Juadahnya Dijual Mahal

Cecah RM90,000 Sehari, Ini Jangkaan Jualan Nasi Arab Chef Ammar Untuk Sebulan


adidas Pilih Pikachu Untuk Rekaan Edisi Khas Bersama Pokemon

Pada awal tahun ini, Pokemon Campus dan jenama sukan terbesar dunia adidas Original telah berkolaborasi dalam mereka bentuk kasut edisi khas dengan Pikachu sebagai maskot rasmi.

Terbaharu, adidas dan kartun anime Jepun yang terkenal di seluruh dunia kembali lagi dengan reka bentuk terbaharu dengan Pikachu dalam mood 8-bit.

Pandangan pertama bagaimana kasut ini akan hadir dapat dilihat melalui perkongsian @US_11. Sebahagian besar reka bentuknya diselimut dengan warna putih dan tiga tanda garis sebagai lambang rasmi adidas Original.

— stmr useleven (@US_11) December 11, 2019

Reka bentuk Pikachu dalam mood 8-bit ditampal di bahagian tumit kasut dengan warna kuning gelap.

Selain itu juga, kasut ini juga hadir dengan reka bentuk Pokeman yang lain seperti Bulbasaur, Charmander, Cubone, Vaporeon, dan banyak lagi dapat dilihat pada pelapik bahagian dalam.

Peminat boleh mula berharap untuk adidas mengeluarkan kasut ini tidak lama lagi di butik dan platform atas talian.

Berikut adalah kolaborasi lain adidas dengan jenama besar dunia. Klik pautan di bawah untuk membaca.

adidas Secara Rasmi Umum Koleksi UltraBOOST 20 ‘ISS’

Prada Dan adidas Bentangkan Hasil Pertama Koleksi Edisi Terhad

adidas Bakal Jual Model YEEZY ‘Croc’ Pula Tahun Hadapan


Pertikaian Antara Malaysia Dan China, AS Kerah Dua Kapal Perang Ke Laut China Selatan

Amerika Syarikat telah mengerahkan dua kapal perang ke Laut China Selatan, lapor Angkatan Laut AS semalam. Kapal perang itu dikatakan berada dekat dengan kawasan yang menjadi pertikaian di antara China dan Malaysia.

Minggu lalu, Haiyang Dizhi 8, kapal milik China dilihat melakukan tinjauan berdekatan dengan kapal eksplorasi yang dikendalikan oleh syarikat minyak Malaysia, Petronas. Situasi sama juga terjadi beberapa bulan yang lalu di Vietnam.

Kehadiran dua kapal perang AS ini adalah bagi mendesak kerajaan China untuk menghentikan tingkah laku ‘buli’ di perairan yang dipertikaikan. AS turut menyatakan bahawa ini adalah sebahagian daripada keprihatinan mereka dengan tindakan provokatif yang dilakukan Beijing terhadap sumber minyak dan gas di sana.

Jabatan Negara AS turut memaklumkan bahawa China telah mengambil kesempatan di tengah-tengah situasi pademik COVID-19 untuk menekan negara luar.

Kapal perang jenis USS America dan USS Bunker Hill telah dikerahkan untuk beroperasi di Laut China Selatan, kata jurucakap Komando Indo-Pasifik AS, Nicole Schwegman semalam.

“Melalui operasi berterusan kami di Laut China Selatan, kami berusaha … untuk mempromosikan kebebasan pelayaran dan penerbangan serta prinsip-prinsip antarabangsa yang menyokong keselamatan dan kemakmuran bagi Indo-Pasifik,” kata Schwegman kepada Reuters .

“AS menyokong usaha sekutu dan rakan kami untuk menentukan kepentingan ekonomi mereka sendiri.”

Laksamana Muda Fred Kacher, komandan USS America Expeditionary Strike Group, memberitahu Reuters bahawa pasukannya sudah berhubung dengan tentera laut China di Laut China Selatan minggu ini.

“Interaksi kami masih selamat dan profesional dengan pihak mereka,” kata Kacher dalam wawancara telefon dari USS America.

Schwegman tidak menyatakan lokasi sebenar kapal perang itu berada namun beberapa sumber keselamatan menyatakan bahawa mereka berada dekat dengan Haiyang Dizhi 8 dan kapal latihan Capella Barat yang dikendalikan oleh Petronas.

Kawasan ini menjadi rebutan di antara Malaysia, Vietnam dan juga China.

Dalam masa yang sama, China dilaporkan telah menafikan tindakan mereka membuli Malaysia atau Vietnam, dengan menyatakan bahawa Haiyang Dizhi 8 hanya melakukan aktiviti biasa.

“Konfrontasi di laut yang anda sebutkan tidak terjadi,” kata Kementerian Luar Negeri ketika ditanya oleh Reuters pada Isnin lalu.

Situasi ini terjadi ketika China sedang berusaha untuk meningkatkan hubungan diplomasi dengan negara-negara luar sejak penularan wabak COVID-19. Beijing telah menyumbang pelbagai peralatan perubatan dan bantuan ke negara-negara Asia Tenggara.

Terdahulu, China telah menghantar sepasukan pakar perubatan ke Malaysia bagi membantu Putrajaya menangani wabak COVID-19 yang telah menyerang lebih 5,000 orang di sini.

Untuk bacaan lanjut mengenai pertikaian Laut China Selatan di antara Malaysia dan China, klik pautan di bawah.

Bagaimana Negara China Menceroboh Malaysia Secara Diam

Respon Malaysia Terhadap Pencerobohan China Di Laut China Selatan

Pencerobohan China Dan Provokasi US Di Laut China Selatan


Pertubuhan Kasih Neelofa Lancar Program Infaq, Bantu Golongan Memerlukan Sambut Ramadan

Meskipun terpalit dengan pelbagai kontroversi sebelum ini namun Neelofa tidak pernah melupakan tanggungjawab beliau dalam usaha menyalurkan bantuan kepada mereka yang memerlukan.

Sempena bulan Ramadan yang bakal tiba, Pertubuhan Kasih Neelofa (PKN) telah melancarkan beberapa program infaq yang menyasarkan pemberian bantuan kepada golongan kurang bernasib baik. Program infaq itu termasuk Infaq Yaman, Infaq Quran, Infaq Rehal, Infaq Kasih Ummah (Susu Nilofa) dan Program Qurban 2021.

“Selain itu, kita juga ada program infaq yang lain seperti Infaq Jumaat, Infaq Pendidikan dan Infaq Masjid yang juga boleh orang ramai sumbangkan.

“Kepada mereka yang sudi, dana boleh disalurkan menerusi portal Kasih Neelofa, di situ sudah ada semua kategori infaq dan orang ramai boleh pilih kategori mana satu yang mereka ingin menyumbang,” jelas Neelofa ketika ditemui pemberita Astro Awani pada Sabtu semasa majlis pelancaran program ini di ibu negara.

Dalam pada itu, program Iftar Box dan Food Box turut dilancarkan. Pek-pek berisikan makanan dan kotak makanan asas akan diedarkan kepada penghuni rumah kebajikan dan rumah perlindungan, madrasah serta penduduk yang memiliki rumah taraf kos rendah.

“Situasi COVID-19 ketika ini memerlukan keprihatinan kita. Dapat dilihat, ramai yang terjejas.

“Selaku pertubuhan yang tidak berasaskan keuntungan (NGO), saya berharap lebih ramai individu atau badan korporat yang turut sama membantu mereka yang lebih memerlukan di luar sana,” ujar Neelofa lagi.

Semoga usaha Neelofa untuk membantu golongan yang memerlukan ini berjalan dengan lancar dan dipermudahkan segala urusan hendaknya. Di kesempatan ini, kami ingin mengucapkan selamat menjalani ibadah puasa buat semua umat Islam di seluruh dunia khususnya di Malaysia.

Sebelum ini, Neelofa telah memohon maaf secara kerana tidak beri contoh yang baik. Baca lagi pada pautan di bawah ini.

Akui Tidak Beri Contoh Yang Baik, Neelofa Tampil Dengan Permohonan Maaf Secara Terbuka

Neelofa Antara Penerima Anugerah Tokoh Sayyidatina Juwairiyah Al-Harith


Lihat Bagaimana Anda Mampu ‘Multitask’ Dengan Mudah Menggunakan Apple iPhone X

Kurang lebih seminggu sahaja lagi sebelum Apple iPhone X dijual secara rasmi kepada beberapa negara terpilih dan difahamkan terdapat individu yang bekerja bersama Apple sudah berjaya mendapatkan Apple iPhone X dengan lebih awal.

Memandangkan iPhone X tidak hadir dengan butan home button seperti model-model iPhone yang lain, beberapa pembaharuan terpaksa dilakukan bagi memudahkan pengguna. Salah satu daripadanya adalah peralihan daripada sesebuah aplikasi.

Berikut merupakan rakaman yang menunjukkan bagaimana pengguna berpeluang menukar aplikasi dengan mudah dan pantas menggunakan Apple iPhone X.

App switching on iPhone X looks pretty smooth. (via https://t.co/mXpNJhOwzw) pic.twitter.com/Lf9X3twx58

— Webastiaan the Sith (@sdw) October 25, 2017

Melihat kepada pemerhatian awal jelas transisi pertukaran aplikasi pada iPhone X kelihatan sangat smooth. Pengguna juga berpeluang swipe secara terus ke kiri atau ke kanan untuk menukar aplikasi dengan lebih pantas.

Buat anda yang tidak sabar untuk mendapatkan Apple iPhone X dengan lebih awal, anda mungkin perlu membuat pra tempahan iPhone X di laman web Apple Singapore pada 27 Oktober jam 3 petang untuk mengelakkan daripada masalah kehabisan stok. Apple iPhone X bakal mula ditawarkan bermula dengan harga RM5,149.


Ini Usaha Terbaru Instagram Demi Menjaga Sensitiviti Dan Mental Pengguna

Instagram pada mulanya diperkenalkan sebagai platform buat orang ramai berkongsi kegembiraan melalui perkongsian gambar. Platform ini berjaya menarik perhatian ramai berikutan cara penggunaannya yang mudah serta fungsi yang tersedia padanya. Begitu juga dengan platform media sosial yang lain seperti Facebook dan Twitter.

Disebalik peningkatan pengguna, Instagram juga dilaporkan sebagai platform media sosial paling bahaya menurut laporan daripada Quartz. Masalah melibatkan buli siber antara yang membuatkan pengguna yang terkesan mengalami masalah kurang keyakinan diri disebabkan cemuhan serta komen negatif daripada pengguna lain.

Photo by @runnerkimhall Today, we’re announcing new tools and programs to keep Instagram a safe and positive place for self-expression. Since the beginning, we’ve tried to make Instagram a welcoming place for everyone. Our community has grown to 800 million, with 500 million using it every day. It’s more important than ever to strengthen our commitment to safety and kindness. Over time, we’ve launched a number of tools to help you manage the comments experience, and today we’re introducing more. Starting today, if your account is public, you’ll see a new way to choose who can comment on your posts — from everyone to just groups of people, like people you follow or your followers. Also, whether your account is public or private, you’ll be able to block other accounts from commenting on your posts. In June, we launched a filter to block certain offensive comments in English, today we are expanding this filter to Arabic, French, German and Portuguese. The filter will improve over time, enabling the community’s experience of sharing to improve as well. We’re continuing to provide mental health resources to you when you need them most. If you see someone going through a difficult time or in need of support during a live broadcast, you can report it anonymously. The person will see a message offering help with options to talk to a helpline, reach out to a friend or get other tips and support. We have teams working 24 hours a day, seven days a week, around the world to respond. We feel as strongly about creating a safe and welcoming environment today as we did when our community was just getting started. To learn more about these tools and others, visit Instagram-Together.com. Thank you for being on this journey with us, and for taking care of each other. Kevin Systrom Co-Founder & CEO

A post shared by Instagram (@instagram) on Sep 26, 2017 at 6:05am PDT

Dalam usaha menjadikan Instagram sebuah platform yang sihat, Kevin Systrom selaku CEO kepada Instagram telah melakukan beberapa perubahan. Bermula dengan fungsi filter untuk mengelak daripada komen berunsur lucah atau negatif dipaparkan, kini filter ini telah diperluaskan kepada beberapa bahasa yang lain.

Terbaru, pengguna berpeluang untuk mengehadkan individu yang berpeluang untuk meletakkan komen di Instagram mereka. Dalam erti kata lain, pengguna Instagram boleh mengehad sama ada ruangan komen dibuka untuk umum, followers atau rakan terdekat sahaja.

Buat anda yang merasakan Instagram anda tidak cukup privasi, langkah mudah yang boleh anda lakukan adalah set akaun anda kepada private serta tapis pengguna yang mahu menjadi follower anda. Selain itu anda juga perlu disiplinkan diri untuk lebih berhati-hati berkongsi gambar atau video kerana dikhuatiri bakal mengudang komen yang negatif.


Perubahan Kecil Ini Bakal Bantu Anda Tangkap Gambar Lebih Menarik Di Telefon Bimbit

Sekiranya anda selalu terfikir mengapa gambar yang anda tangkap dari iPhone tidak secantik yang anda lihat, ini mungkin disebabkan cara anda memegang telefon.

Kebiasaannya, orang ramai akan menangkap gambar secara menegak (vertical) disebabkan begitulah caranya kita menggunakan telefon bimbit untuk kegunaan-kegunaan lain.

Tetapi cara begini tidak akan mencipta sekeping gambar yang menarik.

Cara yang lebih baik, adalah untuk menangkap gambar dengan keadaan melintang (horizontal).

Ini adalah kerana, apabila anda mengambil gambar secara melintang, anda dapat menangkap lebih banyak apa yang anda lihat. Ia memberikan kanvas yang lebih luas berbanding dengan cuba memuatkan semuanya dalam satu frame tegak yang kecil.

Prinsipal asas ini memecahkan satu imej kepada bahagian berbeza dengan 3 bahagian menegak dan 3 bahagian melintang.

Grid ini menjadi frame dengan 4 garisan bersilang yang membantu jurugambar untuk mendapatkan bahagian-bahagian penting. Objek mestilah berada sedekat yang mungkin dengan 4 garisan atau titik persimpangan, kerana menurut kajian, ia adalah perkara pertama yang akan dilihat apabila seseorang melihat gambar.

Meletakkan bahagian penting gambar pada empat titik ini juga akan mencipta gambar yang lebih seimbang.

Berikut adalah beberapa gambar melintang yang menggunakan rule of thirds:

Dan berikut adalah bagaimana gambar-gambar di atas akan kelihatan, sekiranya diambil secara menegak:

BACA: Tingkatkan Kemahiran Fotografi Telefon Pintar Anda Dengan 8 DIY Hack Ini

BACA Lagi: Fotografi Indah Dari Kamera Konvensional, Fotografer Ini Habiskan 12 Tahun Rakam Janin Membesar

LIKE dan FOLLOW Vocket di Facebook serta Instagram


Perunding Kecantikan Ini ‘Kantoi’ Guna Nama Mira Filzah Untuk Lariskan Jualan Produk

Memiliki rupa paras yang cantik dan pengikut yang ramai, mana-mana syarikat terkenal pastinya akan berebut dan mahu melantik Mira Filzah sebagai duta untuk melariskan serta menyakinkan keberkesanan produk mereka kepada pengguna.

Akan tetapi, disebabkan kecantikan yang beliau miliki, ada juga perunding kecantikan yang sanggup mempergunakan nama Mira Filzah kononnya beliau tampil sebagai duta untuk melariskan produk kecantikan yang mereka jual.

Terbaharu, seorang pengguna Twitter @immajue yang juga merupakan perunding kecantikan disyaki telah mempergunakan nama Mira Filzah untuk melariskan jualan produk kecantikan yang dipromosikan menerusi satu kiriman ciapan akaun Twitter miliknya.

“Mira Filzah pun guna produk ini, guys,” antara kapsyen yang selamba ditulis oleh perunding kecantikan itu.

Meskipun ciapan tersebut tidak tular dan mempunyai bilangan tanda suka serta ulang kicau yang sedikit namun selebriti Mira Filzah secara kebetulan terbaca kiriman ciapan yang ditulis oleh @immajue. Setelah itu, Mira Filzah dengan tenangnya membalas dalam ruangan komen pada ciapan tersebut.

Tak. Minta maaf. Saya tak guna Mary Kay.

— MIRA FILZAH (@MFMiraFilzah) May 6, 2021

Mira Filzah membalas dan mendakwa yang beliau tidak menggunakan produk kecantikan tersebut. Setelah ditegur Mira Filzah, perunding kecantikan itu secara automatiknya telah memadam akaun Twitternya. Lantaran itu, rata-rata netizen juga melontarkan komen berhubung dengan isu ini.

Jangan menipu kalau business sis. Tak berkat.

Apa benda la menipu je kerjanya, harammm tauu rezeki daripada sumber menipu, tak takut ke perut tu nanti berulat masa dalam kubor, ya Allah ape ler nak jadi dgn kome ni, dah terbiasa makan duit haram, dripada menipu baik kome main mesin GD Bet 333 ada cuci dulu baru raya

— Rudinson Cavamie (@miechellinn) May 6, 2021

Berniaga itu biarlah ikhlas dan rezeki tidak akan berkat sekiranya kita menipu dalam urusan perniaagaan. Semoga @immajue sedar dan tidak akan mengulangi kesilapan yang dilakukan berhubung dengan kes ini.

Influencer jelaskan perkara sebenar selepas dituduh aniaya artis dan anak yatim untuk promosi produk.

Influencer Ini Jelaskan Perkara Sebenar Selepas Dituduh Aniaya Artis Dan Anak Yatim Untuk Promosi Produk

Belum Selesai Isu ‘Reseller’, Jenama Sambal Di China Gunakan Nama Khairulaming Untuk Lariskan Produk

Zarina Anjoulie Heret Facebook Ke Mahkamah, Dakwa Jadi Mangsa Buli Siber Dan Fitnah


Peruntukan Untuk E-Sukan Meningkat Kepada RM20 Juta Tahun Hadapan

Antara pengumuman yang menarik perhatian ramai ketika Belanjawan 2020 oleh Menteri Kewangan, Lim Guan Eng semalam adalah peningkatan peruntukan untuk e-Sukan kepada RM20 juta. Ianya memperlihatkan peningkatan dua kali ganda berbanding tahun hadapan iaitu RM10 juta.

“Kerajaan Pakatan Harapan mengiktiraf potensi tinggi e-Sukan dan akan meningkatkan peruntukan sebanyak RM20 juta pada tahun 2020. Kerajaan mengucapkan selamat berjaya kepada pasukan Malaysia dan semoga memenangi sebanyak mungkin pingat emas Sukan SEA di Manila pada bulan Disember 2019” kata menteri tersebut.

Peruntukan tersebut pastinya dapat meningkatkan lagi pembangunan sukan elektronik di Malaysia yang berkembang maju sejak dua tahun kebelakangan ini. Tambahan lagi, E-sukan kini sudah menjadi salah satu acara rasmi untuk sukan SEA pastinya peruntukan sebegini dapat digunakan untuk melatih para atlet dengan sebaiknya sekaligus melahirkan lagi atlet e-Sukan berbakat dari Malaysia.

Lagi artikel menarik berkenaan dengan Belanjawan 2020 untuk bacaan anda.

Insentif #MalaysiaKerja Diperkenalkan Tawar Peluang Pekerjaan Untuk Rakyat Malaysia

Rakyat Malaysia 18 Tahun Ke Atas Bakal Dikreditkan RM30 Dalam ‘E-Wallet’


Pesakit COVID-19 Di Bangladesh Lebih Rela ‘Mati Di Rumah’ Berbanding Tinggal Di Hospital

Di saat rakyat negara lain menagih bantuan kesihatan, rakyat di Bangladesh dilaporkan lebih rela ‘mati di rumah’ berbanding di hospital. Pilihan yang dibuat rakyat Bangladesh ini nyata mengejutkan orang ramai seluruh dunia selepas negara ini mencatatkan 180,000 kes secara keseluruhan dan sekitar 3,000 kes sehari.

Meskipun mencatatkan jumlah kes yang tinggi setiap hari, hospital di Bangladesh setakat ini dilaporkan mempunyai jumlah pesakit yang sangat rendah berbanding jumlah katil di hospital.

Di ibu negara Dhaka sahaja, difahamkan sebanyak 4,750 daripada 6,305 katil hospital yang dikhaskan untuk pesakit COVID-19 tidak digunakan. Bukan itu sahaja, hospital lapangan yang dibina khas untuk pandemik COVID-19 sekadar mengisi 100 katil daripada 2,000 katil yang disediakan.

Daerah lain di Chittaggong selaku bandar kedua terbesar pula turut menunjukkan trend yang sama dimana hampir separuh katil yang disediakan untuk pesakit di hospital tidak digunakan meskipun 80% kes daripada lebih 87,000 kes aktif datang dari dua bandar utama ini.

Mengulas mengenai pemilihan rakyat Bangladesh yang tidak mahu mendapatkan rawatan di hospital, difahamkan tabiat rakyat yang terlalu takut untuk ke hospital antara yang membuatkan peningkatan kes COVID-19 di Bangladesh.

Rakyat di Bangladesh juga dilaporkan lebih selesa untuk mendapatkan rawatan di rumah berbanding di hospital yang lengkap dengan fasiliti bagi merawat para pesakit.

Persepsi rakyat Bangladesh mengenai hospital di negara mereka juga dikatakan sangat negatif dimana rakyatnya sendiri kurang yakin dengan kemampuan hospital serta para doktor.

Buat golongan elit dan kaya di Bangladesh, mereka dikatakan lebih selesa untuk mendapatkan rawatan di Thailand atau Singapura. Walau bagaimanapun, disebabkan wabak COVID-19 yang melanda, golongan ini terpaksa akur dengan perintah yang ditetapkan.

Melihat kepada trend semasa di negara tersebut berdasarkan sikap rakyat Bangladesh, negara ini berkemungkinan besar memerlukan masa yang agak panjang bagi memutuskan rantaian COVID-19 sepenuhnya.

Situasi yang sedikit berbeza di Amerika Syarikat dimana negara ini sudah bersedia membuka semula Disney World meskipun mencatat lebih 60,000 kes sehari.

Catat Lebih 60,000 Kes Sehari, Amerika Syarikat Sedia Buka Semula Disney World

Lebih Bahaya Daripada COVID-19, China Keluarkan Amaran Kewujudan Virus Baharu


Pesakit HIV Warga Malaysia Dihukum Penjara Di Singapura Kerana Derma Darah, Menipu Aktiviti Seksual

Seorang lelaki warga Malaysia berusia 27 tahun, telah dijatuhi hukuman penjara tiga bulan dua minggu selepas mengaku bersalah atas kesalahan di bawah Akta Penyakit Berjangkit.

Menurut laporan The Straits Times, lelaki itu berbohong kepada pihak berkuasa mengenai aktiviti seksualnya dan bertindak menderma darah yang didapati telah terdedah kepada HIV.

Menurut dokumen mahkamah, lelaki itu telah melakukan hubungan seksual dengan bekas teman wanita pada Februari 2020, tetapi tidak didedahkan butiran mengenai status HIV mereka pada masa itu.

Lelaki itu kemudiannya memutuskan untuk menderma darah pada Oktober 2020 dan dikehendaki melengkapkan soal selidik penilaian kesihatan penderma.

Dia ditanya sama ada dia melakukan hubungan seks dengan lebih daripada seorang pasangan dalam tempoh 12 bulan yang lalu dan jika dia pernah melakukan hubungan seks dengan lelaki lain, dia menjawab “tidak” untuk kedua-dua soalan.

Pemeriksa perubatan daripada kumpulan perkhidmatan darah Penguasa Sains Kesihatan (HSA) menemu bual lelaki itu selepas dia melengkapkan soal selidik dan memberi amaran kepadanya bahawa dia boleh didakwa jika mana-mana jawapan yang diberikan adalah palsu atau mengelirukan.

Walaupun diberi peringatan, lelaki itu tidak meminda jawapannya dan meneruskan rancangannya untuk menderma darah. Beliau juga tidak menghubungi talian hotline 24 jam selepas membuat sumbangan.

Darahnya kemudiannya diuji dan didapati dijangkiti HIV. Semasa temu bual berikutnya dengan doktor dari kumpulan perkhidmatan darah HSA, pesalah itu mengaku bahawa dia telah melakukan hubungan seks dengan lelaki lain.

Seorang pegawai kesihatan awam MOH datang bertemu dengannya tiga hari kemudian, dan dia memberitahu tentang aktiviti seksualnya. Penguatkuasa KKM juga telah dimaklumkan pada 11 Nov 2020, dan dia didakwa di mahkamah pada 2021.


Pesakit Kanser Yang ‘Viral’ Membuat Tempahan Khat Disahkan Meninggal Dunia

Terdahulu, tular di media sosial dimana seorang pesakit kanser yang sanggup menerima tempahan khat untuk menanggung kos perubatannya sendiri kini telah kembali bertemu Sang Pencipta.

Mohd Izzudin merupakan seorang guru yang mengambil tempahan membuat tag nama tulisan khat dari atas katil hospital bagi menampung kos rawatan disahkan meninggal dunia di Unit Rawatan Rapi (ICU), Pusat Perubatan Universiti Kebangsaan Malaysia (PPUKM), 8.05 malam tadi.

Isteri beliau, Suzana, memberitahu doktor mengesahkan suaminya meninggal dunia kerana jangkitan paru-paru.

“Saya minta maaf. Sesiapa yang sudah membuat bayaran untuk tempahan tag nama, saya akan pulangkan semula wang mereka. Mereka yang sudah mendapat tag nama, itulah kenangan ditinggalkan,” itu luahan  isteri kepada pesakit kanser limfoma, Mohd Izzudin Zainal.

Allahyarham Mohd Izzudin meninggalkan dua cahaya mata lelaki iaitu Sulaiman yang berumur 5 tahun dan Isa berumur 3 tahun. Jenazah akan disempurnakan dan disembahyangkan di Masjid Al-Khadijah sebelum dikebumikan di Tanah Perkuburan Islam Pantai Dalam, pagi ini.

Semoga roh arwah Izuddin dicucuri rahmat dan ditempatkan dikalangan orang-orang beriman. Diharap kisah Cikgu Izuddin ini menjadi inspirasi dan teladan buat kita semua.

Anda boleh membaca artikel berkaitan Cikgu Izuddin pada pautan di bawah.

Lelaki Hidap Kanser Tidak Putus Asa, Ambil Tempahan ‘Nametag’ Khat Tampung Kos Perubatan

Bapa Botakkan Kepala Sendiri Demi Anak Yang Menghidap Kanser Tulang

Wanita Ini Kongsi Kisah Pengorbanan Ayahnya Yang Sanggup Jadi ‘Eksperimen’ Untuk Rawatan Kanser


adidas Pilih Restoran Ravi Untuk Hasilkan Kasut Superstar Edisi Terhad

Kolaborasi antara jenama streetwear dan restoran bukan sesuatu yang baharu dan asing namun kolaborasi terbaru oleh adidas ini paling mendapat perhatian sejak minggu lalu.

adidas telah memilih restoran terkemuka Ravi untuk menghasilkan kasut Superstar edisi terhad dan baju bagi meraikan sejarah restoran berkenaan yang bertapak di Dubai sejak 1978.

Terletak di Al Satwa, Ravi adalah restoran yang sangat popular dalam kalangan penduduk tempatan, pelancong dan selebriti di Dubai. Ravi menawarkan makanan asli Pakistan pada harga yang berpatutan diasaskan oleh Chaudary Abdul Hameed.

Anthony Bourdain merupakan adalah antara chef selebriti yang pernah melawat Ravi. Ketika didekati oleh pihak adidas setahun yang lalu, pemilik Ravi tidak menolak pelawaan berkenaan kerana salah seorang daripada mereka juga adalah seorang peminat sneakers.

“Sudah 40 tahun kami menyajikan hidangan terbaik buat warga Dubai. Disebabkan restoran kami antara yang paling nostalgik dan mempunyai sejarah tersendiri di sini, kami merasakan kolaborasi ini adalah satu gabungan yang terbaik,” kata Wawar Hammed, anak kepada Chaudary.

A post shared by adidas DXB (@adidasdxb)

Kasut adidas Superstar Ravi hadir dengan warna ikonik restoran tersebut; hijau dan putih dengan tulisan ‘Ravi’ tertulis di bahagian belakang kasut dalam tulisan rumi dan jawi. Bukan itu sahaja, lukisan Ravi khas turut dicetak di bahagian insole dan 6 menu paling digemari di Ravi turut ditulis di bahagian dalam lidah kasut.

Model ini bakal mula dijual pada 23 Jun ini di butik adidas terpilih di Dubai. Jika anda sukakannya, mungkin anda boleh minta rakan anda yang berada di Dubai untuk belikan Khamis ini.

Ravi merupakan salah satu daripada 11 restoran di seluruh dunia yang dipilih untuk siri “adilicious”. Mungkin salah satu restoran nasi kandar di Malaysia pula boleh dipilih untuk siri ini di masa akan datang?

Ini beberapa model kasut yang bertemakan makanan yang pernah muncul sebelum ini. Klik pada pautan di bawah.

ASICS Perkenalkan Model GEL-Kayano 5 ‘Nasi Lemak’ Edisi Terhad

Nike SB Kembali Popular, Kasut Berharga RM389 Ini Dijual Kembali Setinggi RM6,500

7 ‘Sneakers Collab’ Hebat Yang Dibuat Eksklusif Untuk Malaysia


Pesakit Masih Hidup Dimasukkan Dalam Beg Mayat, Cetus Kemarahan Rakyat China

Pekerja bilik mayat di Shanghai bingung apabila mereka mendapati seorang pesakit masih hidup dalam beg mayat yang mahu di bawa ke rumah mayat.

Insiden itu berlaku di Daerah Putuo, ketika pihak berkuasa China mengenakan sekatan terhadap 25 juta penduduk Shanghai dalam usaha untuk menegakkan polisi sifar Covid.

Sebuah video yang tular menunjukkan seorang pekerja yang memakai PPE terkejut dengan apa yang berlaku.

Rakaman itu mencetuskan kemarahan di kalangan penduduk yang terus menyuarakan bantahan terhadap tindakan keras COVID-19 di Shanghai.

A care home in Shanghai declared a man dead and placed him in a body bag to send to a morgue. When the mortuary workers arrived to pick up the body, they discovered he was still alive.

The incident has sparked outrage on social media ⤵ pic.twitter.com/tY67L5v67j

— Al Jazeera English (@AJEnglish) May 3, 2022

Pihak berkuasa daerah Putuo semalam mengumumkan bahawa pihaknya akan melakukan siasatan dan telah bertindak memecat lima pegawai yang terlibat dalam salah laku itu.

Dalam video tersebut, kedengaran seseorang menjerit, “Dia masih hidup, saya nampak dia masih hidup. Jangan tutupnya lagi.”

Menyedari hal itu, mereka kemudiannya memindahkan pesakit itu kembali ke rumah jagaan, dengan lelaki tua itu masih dalam beg mayat.

Satu lagi video daripada rakaman penduduk dari jauh kedengaran menyebut kejadian itu sebagai tidak bertanggungjawab.

“Sekarang mereka berbincang apa yang perlu dilakukan. Bawa dia keluar dari sana; apa lagi yang boleh anda lakukan? Apa yang kamu lakukan adalah tidak bermoral.”

Pihak berkuasa dalam satu kenyataan berkata lelaki itu sedang menerima rawatan di hospital dan berada dalam keadaan stabil.

Saintis dari China dakwa COVID-19 sebenarnya bukan berasal dari Wuhan tetapi dari India. Rujuk pautan di bawah untuk membaca.

Saintis Dari China Dakwa COVID-19 Sebenarnya Bukan Berasal Dari Wuhan, Tetapi Dari India

Pertikaian Antara Malaysia Dan China, AS Kerah Dua Kapal Perang Ke Laut China Selatan

Jackie Chan Makin Dibenci Orang Setelah Nyatakan Niat Mahu Jadi Anggota Parti Komunis China


Pesakit OKU Gagal Minum 500ml Sehari Buat Doktor Ini Refleksi Tentang Pilihan Dalam Hidup

Tengah isi form darah, aku lihat pesakit yang baru masuk tadi tiba-tiba landing atas katil macam orang nak landing atas katil hotel.

Dalam hati, “Dia ni masuk sebab apa? Nampak comfortable je siap landing dengan dua tangan diampu di bawah kepala.”

Tak berapa lama, aku pun pergi ke arah pesakit tadi.

Dia terkebil-kebil tengok aku. Pantas seorang wanita tua di sebelahnya bersuara.

“Maaf doktor. Anak saya ni OKU. Jadi dia tak faham.”

Aku perhatikan semula anaknya. Barulah aku nampak anak itu sedikit berbeza.

“Makcik nampak dia asyik tercungap-cungap… Kaki pun dah naik bengkak ni,” sambil tunjuk pada kakinya.

Dia adalah seorang pesakit umur 40-an yang ada kelemahan/kegagalan fungsi jantung (congestive cardiac failure).

Minumannya diterhadkan kepada 500ml sehari. Jika lebih, air akan mula memenuhi ruang paru-paru dan luar-luar sel di kaki ke atas hingga akan menyukarkan pernafasannya.

“Minum kawal tak?” Aku cuba tanya. Sebab kebiasaannya pesakit yang diminta terhadkan minuman datang dengan susah nafas adalah disebabkan mereka minum lebih dari yang disyaratkan.

“Susahla anak saya ni doktor… Dia tak faham. Saya terangkan pasal tak boleh minum pun, dia bukan faham dan minum juga. Petang-petang dia pergi bazar minta air ais kat orang, orang-orang kedai biasanya akan bagi je… Orang-orang setaman saya jugak, semua dah kenal anak saya ni.”

Aku lihat wajah ibu itu antara kecewa dan putus asa.

“Dah tiga kali masuk wad tahun ni. Bulan lepas sampai masuk ICU, tak sedarkan diri.”

Aku terkedu dah sekejap. Quite bad la, siap pernah intubate lagi. Pasti ini sukar untuk ibunya.

Lagi sukar bila si anak tak mampu memberitahu apa yang dia rasa. Jadi si ibu yang harus lebih peka terhadap perubahannya dan bertindak bila diperlukan.

Sepanjang treatment di zon itu, ibunya kerap dipanggil masuk untuk lihat keadaan anaknya. Memandangkan si anak tak mampu memberitahu apa-apa, kami gunakan sense si ibu utk melihat anaknya adakah tampak lebih baik atau sebaliknya. Kadang-kadang si ibu mampu juga berkomunikasi bahasa isyarat dengan anaknya.

“Ha ah. Tak compliance. Dia OKU. Tak faham pun pasal compliance. So akan minum je semua.”

Biasanya bila pesakit masuk susah nafas disebabkan tak compliance dengan ROF (tak mematuhi had minuman yang ditetapkan hingga air memenuhi paru-paru), aku akan tanya kenapa tak compliance dan tak ikut had minuman?

Jawapan yang aku biasa dapat: Sebab tak tahan nak minum air. Sebab semua orang minum banyak. Sebab dahaga. Sebab degil. Ada juga yang hanya tersenyum simpul bila aku tanya.

Mereka ini aku hanya mampu nasihat sahaja, untuk patuhilah had air yang ditetapkan. Masing-masing dah besar dan mampu fikir baik buruk sesuatu perkara. Overload ini bukan benda main-main, boleh bawa mati.

Tapi pesakit OKU kali ini, aku tahu aku tak boleh salahkan dia. Apatah lagi mak dia yang dah tua. He don’t even understand what we talk to him, macam manalah dia nak faham apa itu restriction of fluid (had minum air) untuk dirinya.

Baru kena intubate pun bukannya dia ingat dan boleh belajar dari kesilapan, kata orang tua-tua.

Memang tak. Sebab dia bukan orang yang faham. Maka bila dia melakukan kesalahan, its out of his mind capacity. Di luar dari kemampuan mindanya untuk berfikir baik dan buruk sesuatu perkara.

Kalau dalam psychiatry, ada law yang membahaskan tentang ini. Di mana ada certain benda, manusia yang kekurangan dari segi mentalnya tak mempunyai kapasiti dan kemampuan untuk membuat sesuatu keputusan.

Macam pesakit aku ini, dia tak mampu untuk membuat keputusan untuk dirinya. Thus he decided the wrong thing for himself. Because it is out of his mind capacity. Dia tak mampu pun nak menilai baik dan buruk sesutu perkara.

Tapi kita? Yang sihat dan waras. Ada akal, ada fikiran. Ada wahyu Tuhan. Tapi seringkali dalam hidup, kita masih gagal untuk memilih sesuatu untuk kemaslahatan agama. Kita masih memilih dunia, nafsu dan perasaan semata tanpa kita menyedarinya.

Walaupun diberi akal, diberi Allah al quran sebagai panduan, kita masih membuat keputusan yang salah dan mendatangkan kemurkaan. Segala jenis keputusan dalam hidup, Kita gagal.

Lihat Abu Bakar yang telah membelanjakan keseluruhan hartanya untuk Islam, tanpa sedikit pun ragu-ragu, apa yang akan tinggal buat anak dan isterinya?

Bila ditanya, beliau lantas menjawab: “Aku tinggalkan buat mereka Allah dan rasulnya.”

Lihat Mus’ab yang telah meninggalkan segala kekayaan, dipulau keluarga dan dibiarkan kepapaan, hanya kerana dia memilih Allah dan rasulnya. Hingga semasa kematiannya, kain kafan (satu-satunya harta yang dia ada) tidak cukup pun untuk menutupi keseluruhan tubuhnya.

Dilihat rugi? Tidak, kerana dia telah menempah firdausi.

Lihat Shuhaib yang telah mengorbankan seluruh harta dan kekayaannya semasa berhijrah, hingga Rasulullah berkata beruntunglah daganganmu Shuhaib. Hingga turunlah ayat yg mengangkat pengorbanannya di langit,

‘Dan di antara manusia ada orang yang mengorbankan dirinya karena mencari keridhaan Allah; dan Allah Maha Penyantun kepada hamba-hamba-Nya’. (2:207)

Hanya beberapa cebis dari kisah-kisah manusia yang dipimpin wahyu dalam keputusannya. Mereka juga seperti kita. Ada akal, ada al quran, maka inilah yang memimpin mereka untuk membuat sesuatu keputusan, mengalahkan nafsu dan perasaan keduniaan.

Mereka memilih Allah dan rasulNya. Lantas meninggalkan segala-galanya tentang dunia. Di dunia mungkin mereka tampak rugi. Pada mata manusia mereka kelihatan tak berfikir panjang untuk kemaslahatan duniawi.

Namun di sisi Allah merekalah yg tinggi. Inilah nilai iman, dan jiwa yang dipimpin wahyu dan al quran. Akal dan wahyu diturunkan untuk kita melawan fitrah nafsu dan perasaan, kerana kita hidup berTuhan.

Wahyulah yang akan datang untuk meyakinkan kita bahawa pada saat yang kita dilihat rugi sekalipun di mata dunia, kita tak pernah rugi di akhirat jika itu adalah satu keputusan untuk agama, Allah dan rasulNya.

If we choose the wrong thing for ourselves pada saat kita mampu berfikir dan diberikan al quran untuk menilai, siapa lagi yang patut kita salahkan jika bukan diri kita?

Tepuk dada tanyalah diri. Apakah keputusan-keputusan yang kita telah ambil dan yang bakal diambil dalam hidup adalah keputusan kita sahaja atau keputusan yang kita pilih setelah mengambil kira Allah, rasulNya dan agama?

Alalahuhadi.
Kami sesungguhnya fakir,
Maka bimbinglah kami ya Allah.
030717


Pesakit Psikiatri Tikam Orang, Marah Kerana Tunggu Lama Di Hospital Selayang

Seorang pesakit psikiatri yang tidak mampu menahan berang kerana menunggu lama di Hospital Selayang telah bertindak menikam seorang pesakit dengan pisau. Dia difahamkan telah menunggu lama sehingga berjam-jam untuk mendapatkan katil untuknya, lapor The Straits Times.

Menurut laporan itu lagi, difahamkan bahawa hospital itu penuh dengan pesakit menyebabkan masa menunggu menjadi lama dan amarah yang mendidih sehingga dia bertindak sedemikian.

Disebabkan itu, pesakit psikiatri itu telah mengambil pisau yang terdapat di pantri kakitangan dan menikam seorang pesakit, yang menghidap denggi, tiga kali – sekali di belakang dan dua kali di perut. Akibat tikaman itu, mangsa terpaksa menjalani pembedahan.

Sejurus mendapat perkhabaran insiden di Hospital Selayang, saya bergegas ke lokasi selepas sesi Parlimen, bagi mendapatkan maklumat dan penjelasan daripada pihak hospital.

— Dr.Zaliha Mustafa (@Zaliha_DrZ) February 15, 2023

Kejadian itu turut mendapat perhatian Menteri Kesihatan, Dr Zaliha Mustafa yang telah bergegas ke hospital untuk menilai sendiri keadaan selepas mendengar mengenai kejadian tersebut.

Isu hospital yang penuh dengan pesakit yang menunggu bukan sesuatu yang baharu. Pada Januari lalu, seorang pesakit jantung meninggal dunia selepas menunggu lebih 30 jam untuk mendapatkan katil di Hospital Serdang.

Hospital yang sama turut menjadi berita muka depan pada awal Februari lalu apabila sekumpulan pesakit dirakam bergaduh dengan kakitangan di jabatan kardiologi selepas menunggu 11 jam untuk temu janji.

Sebuah hospital di Klang juga terpaksa menutup zon tidak kritikal jabatan kecemasannya buat sementara waktu lebih awal pada bulan Februari kerana beban pesakit yang berlebihan.

Pada bulan ini juga, laman web penjagaan kesihatan CodeBlue melaporkan bahawa kegagalan Hospital Selayang menangani kesesakan di jabatan kecemasannya boleh menjadi tidak terkawal dengan kekurangan doktor.

Beberapa hospital di seluruh Malaysia sedang bergelut dengan isu kesesakan sejak beberapa minggu kebelakangan ini, menyebabkan doktor dan pengamal perubatan menggesa Kementerian Kesihatan (KKM) untuk campur tangan.


Pesakit Rimas Disoal Banyak Kali, Ini Respon Doktor

Nota Editor: Perkongsian ini adalah pendapat peribadi Dr. Abdul Rahman Abdul Kadir, bukan The Vocket. Maka, artikel ini tidak berkaitan dengan The Vocket dan tidak mewakili pendapat The Vocket. Beliau menerangkan mengapa doktor banyak soal pelbagai soalan kepada pesakit. Semoga bermanfaat.

Ini adalah merupakan sikap segelintir rakyat Malaysia yang agak menyedihkan.

Mereka marah apabila doktor bertanya soalan-soalan kepada mereka. Mereka mahukan rawatan diberikan begitu sahaja tanpa doktor banyak soal.

Sebenarnya, proses bertanya dan menemubual pesakit ini dipanggil ‘History Taking’. Ia bertujuan memberikan kefahaman yang jelas buat perawat memahami sebab musabab pesakit hadir ke hospital dan memberikan diagnosis yang tepat serta rawatan yang betul.

Hatta dengan Bangladesh atau Vietnam yang tak reti sepatah haram Bahasa Malaysia atau English pun, kami akan berusaha sedaya upaya kami untuk berkomunikasi bagi mencapai maksud di atas walau kadang-kala jadi seperti ayam bercakap dengan itik.

Dengan history taking yang baik, 90% dari diagnosis boleh dibuat oleh doktor. Juga mereka boleh juga mendapatkan maklumat apakah anda sedang menghidap sakit berbahaya yang berpotensi mengancam nyawa.

Contohnya anda hadir ke klinik kerana batuk. Bagi anda ia hanya sekadar batuk biasa mungkin. Tapi menjadi tanggungjawab bagi kami untuk menyoal anda sekiranya anda mempunyai simptom-simptom sakit-sakit bahaya yang lain seperti kanser, TB (batuk kering), pneumonia, pneumothorax dan sebagainya. Juga apakah anda mempunyai jangkitan yang berbahaya seperti MERSCoV serta virus-virus bahaya yang lain.

Sungguhpun jika anda hadir ke hospital kerana sesuatu yang obvious/jelas seperti terlibat di dalam kemalangan jalan raya, doktor tetap perlu bertanya soalan-soalan bagi memahami biomekanisme kemalangan yang akan membantu meramal jenis kecederaan. Juga doktor akan bertanya juga soalan-soalan bagi memastikan tiada unsur jenayah terlibat dalam kes anda. Kesemua maklumat yang anda berikan itu akan membantu anda juga seandainya ada tuntutan insurans dan juga kes mahkamah di kemudian hari.

Itulah tujuan dan niat doktor bertanya. Kami tiada ilmu telepathy atau ilmu Laduni seperti Nabi Khidir.

Beri kerjasama yang sepatutnya dan mohon jawab dengan berhemah.

Pagi tadi saya ada menulis tentang kepentingan doktor bertanya soalan melalui history taking agar diagnosis yang tepat dapat dicapai dan seterusnya rawatan yg betul dapat diberikan kepada pesakit.

Alhamdulillah, ramai yang faham dan dapat mencerna maksud yang saya cuba sampaikan. Namun ada segelintir yang masih tidak berpuas hati. Mereka bangkitkan pula isu kenapa doktor bertanya soalan banyak kali di hospital dan klinik-klinik kerajaan. Jawapan terpaksa diulang-ulang pada soalan-soalan yang sama yang dikemukakan oleh doktor-doktor yang berlainan di hospital dan fasiliti kesihatan kerajaan. (Rujuk gambar).

Tahukah anda ada sebabnya doktor-doktor menyoal anda berulang kali?

Ini dinamakan sebagai verification of history (pengesahan maklumat).

Dari pengalaman kami, maklumat dari pesakit akan berubah-ubah. Dengan Doktor A dijawab lain. Dengan Doktor B dijawab lain. Dengan Doktor C dijawab lain. Kenapakah ini berlaku?

Terdapat beberapa sebab yang boleh digariskan.

1. Antaranya pesakit memang mengambil masa untuk menyampaikan informasi. Kadang kala pada perjumpaan awal dengan doktor mungkin ada maklumat yg mereka terlupa atau tidak dapat recall. Itu pentingnya pesakit disoal lagi oleh doktor lain di wad.

2. Ada maklumat-maklumat tambahan yang mungkin diperolehi oleh doktor lain. Apabila seseorang doktor itu bercakap bahasa ibunda pesakit ia semestinya merupakan satu kelebihan untuk memperolehi lebih maklumat yang mungkin gagal diperolehi oleh doktor sebelumnya.

3. Ada juga pesakit yang lebih selesa memberikan maklumat kepada doktor-doktor tertentu sahaja. Contohnya, pesakit wanita yang malu untuk memberikan maklumat tertentu kepada doktor lelaki dan hanya bercerita sepenuhnya kepada doktor wanita kemudiannya. Itu sebabnya doktor perlu bertanya berulang kali bagi mendeteksi jika ada maklumat tertentu yang cuba disorokkan pesakit.

4. Doktor-doktor pelatih sebenarnya sedang berada dalam tempoh latihan. Jadi setiap maklumat yang mereka perolehi mestilah di periksa semula oleh doktor senior (Medical Officer) dan juga pakar. Kita mahu pastikan maklumat yang diperolehi mereka adalah betul bagi tujuan keselamatan diri pesakit juga. Ini menyebabkan soalan-soalan yang sama mungkin perlu dijawab oleh pesakit sungguhpun sudah tercatit di dalam fail.

5. Bagi kes-kes di klinik kesihatan misalannya, sungguhpun rekod anda ada sejak bertahun-tahun namun soalan yang sama kadang kala perlu ditanya juga. Ini adalah bagi melihat progression penyakit anda dan juga untuk melihat jika ada perubahan pada simptom yg anda laporkan sekian lama. Mungkin muncul simptom2 baru contohnya.

Juga, doktor mungkin telah berpindah atas tujuan kenaikan pangkat atau peribadi. Doktor baru yang mengambil alih kes anda tidak boleh bersandar pada maklumat yang telah anda berikan pada doktor sebelum ini. Ini adalah kerana semua sebab yang telah saya sebutkan sebelum ini.

6. Maklumat yang diberikan di Jabatan Kecemasan biasanya adalah tidak lengkap atas sebab pesakit masih trauma, suasana bising dan sibuk serta tempoh masa yang amat sekejap pesakit dirawat di jabatan kecemasan. Apabila pesakit telah tiba di wad, dengan suasana yang lebih aman, tenteram dan harmoni, mungkin pesakit teringat maklumat-maklumat tambahan yang boleh membantu dari aspek perawatan.

Itulah antara sebab-sebab doktor berkemungkinan menyoal anda soalan yang sama berkali-kali. Ada banyak lagi sebab tetapi saya rasa cukuplah 6 sebab yang saya tuliskan di atas bagi menjawab empunya komen di dalam gambar di bawah.

Anda harus sedar. Doktor tidak suka-suka bertanya anda soalan banyak kali. Kami ada banyak lagi kerja penting yang perlu dilakukan. Buat apa kami buang masa bertanya dengan anda banyak kali sekiranya ia tidak penting?

Anda berasa penat, meluat dan bosan kerana kena ulang menjawab berkali-kali. Namun terfikirkah anda, kami perlu menyoal bukan anda seorang, tetapi keseluruhan pesakit yang berada di wad, jabatan kecemasan dan klinik-klinik yang jumlahnya boleh mencapai beratus orang dalam sehari.

Bukankah kami lebih penat? Itu belum lagi melayan kerenah waris-waris, bau-bau bacang, ipar duai, sepupu sepapat, ketua kampung, majikan dan lain-lain kenalan anda yang akan bertanya pelbagai perkara tentang anda kepada kami.

LIKE dan FOLLOW Vocket di Facebook serta Instagram


Pesakit Strok Teruja Apabila Dapat Tahu Ada Alat Canggih Ini Di Malaysia

Memang jadi impian bagi mereka yang tidak boleh berjalan memiliki alat yang boleh mempertingkatkan kualiti hidup. Alat itu mungkin boleh bantu pergerakan yang terhad atau mengaktifkan otot dan saraf anggota badan yang lemah.

Harga alat sebegitu bukanlah murah. Harganya boleh mencecah ratusan hingga jutaan ringgit. Bagi orang sakit, itu bukanlah penghalang kerana nikmat sihat itu lebih besar ertinya. Malah, pergantungan paling tinggi hanya pada Allah menjadi pegangan utama.

Pada yang masih sihat, janganlah dipandang enteng akan nikmat-nikmat yang telah dikurniakan oleh-Nya buat kita semua. Sayang seribu kali sayang apabila tak dihargai pemberian itu dengan perbuatan dan perkara yang sia-sia.

Berbalik kepada kisah orang sakit yang mahu berusaha kembali sihat, usaha suami isteri ini mengingatkan saya kepada keluarga dan diri saya sendiri. Kami berusaha mencari alternatif agar kesihatan bertambah baik, memudahkan cara penjagaan diri, memahami kondisi penyakit yang dialami dan lain-lain lagi.

Muhammad Idzwan Othman atau lebih mesra dipanggil Abang Wan telah dijaga dengan baik oleh isteri, Raudzah Arippin (Kak Uda) dan keluarga sejak dia mengalami serangan strok. Kisah hidup mereka menjadi tauladan dan inspirasi buat pengikut media sosial mereka dan juga di Vocket.

Abang Wan selalu meluangkan masa mencari info-info penting berkaitan keadaan dirinya. Terbaru, dia mencari tentang bionic leg atau kaki bionik lantaran anaknya, Ammar selalu mengajak dia bermain bersama membuatkan dia mahu cepat sembuh agar dapat bermain semula dengan anaknya itu.

Akhirnya Kak Uda memuatnaik status di Facebook yang menggembirakan buat Abang Wan.

Pagi-pagi ini saya ke Hospital Tawakal, berbincang dengan pihak Rehab di sana tentang kaki bionik yang menjadi idaman suami saya itu.

Satu penjelasan penting yang saya mahu tahu ialah bagaimana kondisi pesakit yang boleh menggunakan kaki bionik itu untuk latihan fisioterapi.

Apabila saya menerangkan tahap pemulihan suami saya sekarang terutama bahagian kaki kirinya yang lemah itu, Tuan Joachim itu berkata, “That’s it! Cukup kakinya sudah boleh bergerak begitu. Memang dia boleh cuba gunakan bionic leg.”

Kemudian beliau menerangkan saya tentang penggunaan kaki bionik itu dan bagaimana ia boleh membantu pesakit strok seperti suami saya berjalan semula.

Terus terang, saya cuma tahu tentang ini hanya dari penerangan suami saya. Termasuklah hal ‘neuroplasticity’ yang diceritakannya kepada saya.

Sejak beberapa minggu ini suami saya sungguh sibuk di atas katilnya itu, melayari pelbagai laman web tentang alat bantuan sokongan dan rawatan untuk pesakit strok seperti dia.

Bukan itu sahaja. Dia sendiri hubungi doktor sana sini untuk dapatkan penjelasan lanjut.

Saya sendiri pun tidak sangka kaki bionik itu ada di Malaysia. Itupun suami saya yang e-mel ke CEO AlterG di US yang mengeluarkan produk itu di USA. Mereka yang memberikan maklumat lanjut.

Secara teorinya, Abang Wan sesuai menggunakan kaki bionik yang ada di Hospital KPJ Tawakal. Pastinya ia satu berita yang mengujakan buat Abang Wan setelah menyelidiki tentangnya sebelum ini.

Menurut laman web AlterG, di Malaysia, kaki bionik yang menggabungkan teknologi robotik dan sensori untuk meniru pergerakan manusia ini boleh didapati di Pusat Perubatan Universiti Malaya dan Hospital KPJ Tawakal.

Kos penggunaan alat ini bergantung kepada pihak hospital dan proses pemulihan juga bergantung kepada otak untuk proses neuroplasticity, iaitu proses otak rewire around the damage area. Ini bermakna ia bergantung pada tahap kerosakan saraf pesakit untuk pulih.

Oleh kerana saya merasakan kaki bionik ini menarik, saya lakukan satu temubual secara online dengan Abang Wan dan Kak Uda bagi menjawab beberapa soalan bagi melengkapkan kisah kaki bionik ini.

1. Apakah yang mendorong Abang Wan mencari tentang peralatan ini?

Kerana anak saya, Ammar. Dia selalu ajak saya bermain. Jadi dia menjadi inspirasi saya. Saya mahu sembuh segera supaya dapat bermain semula dengan dia.

2. Dimanakah/bagaimanakah Abang Wan tahu tentang bionic leg?

Mula-mula saya jumpa bionic leg untuk orang yang putus kaki. Dari situ saya tahu mengenai Prof Hugh Herr yg reka alat itu. Prof Hugh Herr mengalami kecacatan kaki. Kakinya dipotong kerana frost bite.

Dari situ pula saya jumpa satu video di Youtube tentang bionic leg untuk pesakit strok. Saya dapat maklumat, Mr Charles Remsberg yang mereka bionic leg ini.

Rekaannya yang mula-mula ialah Tibian Bionic Leg. Kemudian syarikat AlterG ambil dia sebagai CEO dan mengeluarkan bionic leg yang ada sekarang.

Saya dapat banyak maklumat tentang bionic leg ini dari Head of Sales (International) AlterG. Kami berhubung melalui E-mel.

3. Apakah perasaan Abang Wan apabila tahu keberadaan bionic leg di Malaysia?

Saya sangat teruja. Saya rasa ada harapan yang besar. Saya bersemangat dan teruskan usaha untuk mencari di mana alat ini di Malaysia.

4. Apakah target jangka pendek dan jangka panjang Abang Wan dengan bionic leg?

Jangka pendek: Saya mahu rasa kembali berdiri dan berjalan dengan bantuan bionic leg ini.

Jangka panjang: Saya mahu boleh berjalan sendiri kembali seperti dahulu. Saya tahu alat ini boleh membantu kerana sudah ‘study’ dan faham mekanismanya dan bagaimana ia berfungsi membantu pemulihan pesakit strok untuk berjalan.

5. Bilakah Abang Wan akan menggunakan bionic leg?

Tarikh belum ditetapkan lagi. Tetapi akan diusahakan dalam tempoh terdekat.

Nantikan percubaan pertama Abang Wan dengan kaki bionik! Stay tune!Kak Uda

Moga kaki bionik ini beri sinar baru dalam proses pemulihan Abang Wan, sekaligus boleh dapat berjalan kembali dan bermain bersama Ammar.

Apa yang penting, tidak putus asa untuk kembali sembuh dan berusaha sehabis terbaik untuk berjalan kembali walaupun dah pegang title OKU. Itulah antara harapan besar bagi mereka yang terlantar seharian di katil.

Info ini juga berguna buat pesakit-pesakit strok dan saraf yang lain. Mungkin anda boleh kongsikan artikel ini bersama mereka yang memerlukannya.


Pesalah PKP Akan Mula Ditahan Di Akademi Penjara Diwartakan Kerajaan

Menteri Kanan (Kluster Keselamatan) Ismail Sabri Yaakob menjelaskan pesalah yang ditahan kerana mengingkari Perintah Kawalan Pergerakan (PKP) akan mula ditempatkan di 13 akademi penjara yang telah diwartakan kerajaan.

Menurut beliau, keputusan untuk menjadikan 13 akademi penjara sebagai pusat tahanan itu telah dipersutujui dalam mesyuarat kabinet sebelum ini. Pengumuman itu dibuat sejurus bermulanya fasa ketiga PKP hari ini yang akan berakhir pada 28 April nanti.

“Sekarang timbul isu sebab terlalu ramai yang ditangkap, kita kurangkan (tindakan mengenakan) kompaun dan apabila (mereka) dibawa ke mahkamah maka timbul isu iaitu penjara akan sesak dan pastinya penjarakan sosial tidak dapat dilaksanakan.

“Oleh itu, mesyuarat Kabinet telah putuskan iaitu supaya KDN mewartakan 13 akademi penjara sebagai pusat tahanan yang baharu untuk pesalah ingkar PKP dan yang berkaitan,” katanya seperti dilaporkan Astro Awani.

Tambah beliau lagi, mereka yang ditahan kerana kesalahan berkait PKP juga akan menerima proses undang-undang dan peraturan yang sama dengan pesalah jenayah lain.

“Ia tetap mengikut SOP penjara biasa. Perkara lanjut mengenai perundangan dan sebagainya akan dibincangkan oleh PDRM, Peguam Negara dan Jabatan Penjara,” jelasnya.

Pesalah ini juga menurut mereka tidak akan diberikan sebarang keistimewaan ketika berada dalam pusat tahanan yang telah disediakan ini seperti makanan mewah dan sebagainya.

Disaat ramai yang mengharapkan agar PKP yang dilalui ketika ini berakhir, saintis dari Eropah pula memberikan bayangan amalan ‘social distancing’  mungkin perlu diamalkan sehingga beberapa tahun mendatang. Klik pautan di bawah untuk membaca perkongsian kami sebelum ini.

Saintis Jangka Penjarakan Sosial Perlu Diteruskan Hingga Tahun 2022

Netizen Dakwa Warga Myanmar Ingkar Arahan PKP Dan Sambut Songkran Di Malaysia?


Pesan Abah Dan ‘Hutang’ Baju Sekolah Buat Saya Berusaha Lakukan Ini

Seminggu dua nak buka sekolah ni teringat zaman kecil dulu sewaktu arwah abah masih hidup. Masa ini lah abah akan naik motor ke sana ke mari pergi jumpa sedara mara yang senang sikit untuk pinjam duit beli baju sekolah kami adik beradik.

Kadang-kadang abah pinjam dengan kawan-kawan abah, tokey kedai tempat abah sarapan pagi-pagi dan macam-macam orang lagilah.

Abah tak pernah bagi tahu dia berhutang sana sini untuk beli keperluan sekolah adik beradik. Tapi kami tahu, kami faham. Dan kesusahan itu menjadikan kami berusaha habis-habisan untuk berikan keputusan peperiksaan yang bagus untuk abah.

Tapi zaman dulu kasut sekolah boleh pakai lama. Lambat pula ketat. Budak-budak sekolah sekarang ni setahun sampai dua tiga kali tukar kasut. Cepat betul membesar. Hehehe.

Pernah satu masa sewaktu darjah 4 nak masuk ke darjah 5 abah balik lewat malam dalam hujan. Tak dengar pulak bunyi enjin motosikal abah. Tahu-tahu pintu dah diketuk dan terdengar suara abah memangggil.

Mak dan adik-adik dah tidur. Masa tu saya yang bukak pintu. Abah kesejukan terketar-ketar. Abah berikan saya baju sekolah dan buku-buku keperluan sesi persekolahan yang baru.

Tak ada apa-apa yang keluar dari mulut abah melainkan dia minta saya buatkan teh panas satu. Malam tu berlalu begitu saja tanpa apa-apa perbincangan.

Sehinggalah saya balik dari luar negara selepas habis belajar bertahun kemudian, satu malam sewaktu musim hujan seperti sekarang ini abah mula bukak cerita.

“Kau ingat tak abang. Maasa kau kecik dulu satu masa tu abah balik tengah malam dalam hujan lebat, kau bukakkan pintu dan abah bawa balik buku-buku dan pakaian sekolah baru untuk kau dan adik-adik. Ingat tak?” Abah tanya.

Saya hanya senyum dan mengangguk sambil teruja nak dengar cerita abah.

“Sebenarnya masa tu abah baru balik dari cari duit cuba untuk pinjam duit dengan sedara mara kita untuk belikan kau dan adik-adik baju sekolah dan buku. Tapi tak dapat.”

“Akhirnya abah jumpa kawan lama abah satu masa dulu. Dia pun susah juga, bukan orang senang. Tapi senang sikitlah daripada kita. Dialah yang berikan abah pinjam duit RM100 untuk belikan buku-buku. Pakaian sekolah tu pun abah hutang dengan tuan kedai. Dia bagi hutang sebab dia tahu anak-anak abah semua pandai-pandai belajar.”

Masa tu tanpa sedar air mata saya sudah laju keluar. Bibir tak boleh berkata-kata. Terkedu. Hati rasa sangat sebak.

“Malam tu motor abah rosak. Abah tolak motor dari Kota Bharu balik ke Pasir Puteh dalam gelap sebab kedai dah tutup dan abah tak ada duit nak baiki motor. Abah tolak motor tu dalam hujan bercahayakan langit dan lampu kenderaan lain sejauh hampir 50km.”

“Sekarang abang dah balik dari luar negara. Abang dah berjaya. Abang kerja bagus-bagus. Abang bantulah orang macam abah yang ramai kat luar sana. Abang jadilah orang baik-baik.

Jangan kedekut dengan rezeki yang Allah bagi pinjam. Abah tak ada harta nak bagi kat kau dan adik-adik. Abah hanya ada kasih sayang dan ilmu yang abah mampu berikan sekadarnya.”

Dan pesanan itulah yang sentiasa tengiang-ngiang di telinga ini setiap kali nak masuk musim bukak sekolah.

Ya Allah. Rindunya kat abah malam ni. Terima kasih abah kerana membimbing hati ini dari kecil hingga sekarang walaupun jasadmu telah tiada. Kau tetap membimbing hati ini.

Semoga Allah satukan hati-hati kita keluarga besar Thirdforce untuk terus istiqamah dalam perjuangan membina bangsa yang prihatin dan saling bantu membantu ini. Jom jadi orang baik-baik.

Nota Editor: Buat anda yang ingin menyumbang kepada Thirdforce, boleh hubungi Facebook Page Raja Shamri.

Baca lagi tentang Raja Shamri: Siapa Sangka Wira Tak Didendang Ini Rupanya Seorang OKU Yang Banyak Membantu Mangsa Banjir

Dan, Lelaki Ini Telah Buktikan Kecacatan Bukannya Satu Penghalang Untuk Berjaya. Latar Belakang Raja Shamri


Pesan Makanan Beserta Ugutan, Tindakan Biadap Pelanggan Ini Buat Netizen Tergamam

Tanggapan ‘customer is always right’ sememangnya tidak sentiasa betul -terutama jika apa yang dilakukan pelanggan itu adalah melampaui batas seperti berlaku biadap dan menimbulkan perkara atau masalah yang tidak sepatutnya.

Seperti yang berlaku kepada salah seorang penghantar makanan yang tular di media sosial sejak semalam selepas perkongsiannya mengenai pelanggan yang bersikap biadap ketika memesan makanan mula mendapat perhatian netizen.

Dalam perkongsian yang dibuat di Facebook itu, pelanggan tersebut dipercayai memesan makanan untuk dihantar ke rumahnya, tapi apa yang mengejutkan adalah ia turut disertakan dengan kata-kata kasar dan juga ugutan.

Tidak cukup dengan menyertakan arahan yang biadap dalam pesanan yang dibuatnya, pelanggan tersebut juga turut menghubungi penghantar makanan itu melalui khidmat permesejan yang terdapat dalam aplikasi tersebut.

Mesej-mesej yang dihantar itu sekali lagi mengingatkan penghantar makanan itu untuk menghantar makanan yang dipesannya sehingga ke hadapan rumahnya.

Tindakan biadap pelanggan tersebut menerima reaksi negatif daripada kebanyakan netizen tertutamanya daripada rakan penghantar makanan.

Menurut mereka, pekerja penghantaran makanan juga sepatutnya menerima rasa hormat yang sama sahaja dengan pekerjaan lain dan pelanggan tidak sepatutnya berasa sombong apatah lagi berkelakuan biadap.

Kecewa dengan tindakan pelanggan tersebut, netizen juga dilihat mencadangkan agar penghantar makanan tersebut membuat laporan polis.

Ini kerana pesanan yang dibuat pelanggan itu bukan sahaja mengandungi kata-kata makian tetapi turut mempunyai unsur ugutan yang boleh membahayakan mereka.

Walaupun perkara tersebut mungkin hanyalah gurauan bagi sesetengah pihak terutamanya pelanggan yang membuat pesanan, namun bagi netizen ia perkara sebegini tidak sepatutnya berlaku.

Jika pernah berhadapan dengan situasi yang kurang menyenangkan , pelanggan seharusnya lebih bertimbang rasa terutamanya dengan pematuhan SOP melibatkan COVID-19 ketika ini yang mungkin menyukarkan sedikit urusan penghantaran untuk dilakukan.

Baca juga rungutan netizen yang tidak berpuas hati dengan pemilihan nama kasut terbaru mereka yang dikatakan menyerupai nama malaikat di pautan di bawah.

Tampil Dengan Koleksi ‘Israfil’, Netizen Desak adidas Tukar Nama Model Yeezy Terbaharu

Netizen Puas Hati Lihat Abang Polis Tahan Pemandu Samseng ‘On The Spot’

‘Remove Ajai As A Jury’, Netizen Bandingkan Cara Profesional Juri Di Indonesia Dengan Malaysia


7 Pesan Daripada Pakcik Berbangsa India Setelah Aku Tegur Dia Di Medan Selera

“Jaga isteri, jaga anak, jaga rumah,” itu pesan pakcik Tambirajh, 59, kepada aku sambil pekena mi pagi ini.

Macam biasa aku kongsi meja dengan orang yang tidak dikenali dan mulakan sembang.

Dia layan dan bila dah rancak, baru keluar butir kata-kata emas.

Tinggal di Sungai Tua, Batu Caves dan kini kerja di Ampang, beliau pada waktu muda pernah bekerja di kuari dan kemudiannya mendapat kerja sebagai pemandu.

Maka bermulalah siri nasihat beliau kepada aku…

“Nombor satu dalam hidup, kena ada rumah sendiri,” kata beliau.

Aku pula sebagai penganut tegar fahaman ‘sewa ajalah’ lempar soalan – Kenapa nak sangat kena beli?

Jelas beliau. Kalau menyewa, biar puluh tahun pun rumah itu tetap milik orang. Kalau tak bayar sewa, akan dihalau juga.

It was a fair answer, jadi aku angguk aja.

Tambahnya, di rumah itulah jadi asas untuk kita jaga keluarga, kesihatan diri dan dapat sedikit manfaat.

Di tepi-tepi rumah, beliau nasihatkan menanam. Tanam ubi, tanam pisang.

“Ubi boleh makan, pisang pun boleh makan,” tambah beliau.

Bertani juga, kata beliau, adalah satu cara yang amat baik untuk pastikan badan bergerak, berpeluh dan sihat.

Masa ini aku sedang mengunyah mihun sup, hampir tersedak.

Kalau ikut otak aku, zaman sekarang ni nak beli rumah mestilah nak kena hutang bank.

Buat pakcik Tambirajh, hutanglah yang menjadi akar masalah kepada manusia. Hati jadi tak tenang, tidur pun tak lena.

Paling tak seronok, tambah beliau, “Kita hutang orang, hari-hari dia kejar kita. Macam mana nak hidup tenang?”

Justeru aku faham, secara prinsip kita memang kena elakkan berhutang.

Cuma pada hemat aku, selagi hutang yang diambil itu terkawal pengurusannya, masih boleh. Yang penting jangan sampai dikejar-kejar.

“Kawan, kena pilih. Kalau ada kawan tapi tak guna punya kawan, tak perlu kawan.”

Bab ini aku setuju sangat. Memilih lingkungan yang baik amat perlu dalam proses pembinaan diri dan merencana kejayaan masa hadapan.

Sebagai penunggang motorsikal, umur warga emas pula tu, jumlah kenderaan yang banyak memang merisaukan.

Hari-hari beliau ulang-alik dari Sungai Tua ke Ampang Park. Congak aku, makan masa sejam juga tu.

Jadual beliau akan bermula pukul 5 pagi. Bangun tidur, siap untuk ke tempat kerja.

“Lewat sikit, nanti kereta banyak. Semua orang mau jaga diri sahaja, bawa laju,” itulah yang jadi kerisauan warga emas ini.

Bapa kepada dua anak (dan 4 kali isteri keguguran) ini kata, keluarga adalah tanggung jawab besar yang diberi kepada kita (rujuk kepada para bapa).

Justeru amanah ini perlu dilaksanakan sebaiknya, dan dalam masa sama tanggung jawab kepada masyarakat jangan diabaikan.

Menguruskan ini, kata beliau, “Makan, pakai anak isteri kena jaga. Kalau ada orang sakit, ada kematian kita pergi ziarah, kemudian balik semula ke keluarga.”

Menyentuh tentang harta, kata beliau beliau sudah syukur dengan apa yang ada.

“Masa saya umur satu tahun sudah dibawa ayah pindah ke Brickfields kerja dengan railway (kini KTM) kemudian duduk di setinggan Batu Caves.”

“Sekarang saya sudah ada isteri, dua anak, satu rumah, satu motor, satu kereta, saya sudah cukup. Hanya sekarang nak jaga kesihatan, jaga isteri, jaga anak,” kata beliau sambil pandang tepat ke mata aku, tangannya menadah tangan ke langit.

“Makan tak perlu banyak pun tak apa. Yang penting benda-benda perlu cukup, hutang orang pun tak perlu.”

Pada aku, ini adalah nasihat paling utama antara semua nasihat.

Kalau aku tak silap, ada satu ungkapan mengatakan ‘pemimpin yang baik adalah yang menjaga perutnya’.

Kau orang jangan ingat ‘perut’ itu hanya merujuk kepada organ pencernaan makanan atau gelembung di bawah dada aja weh.

Menurut mentor aku, ‘perut’ itu adalah lambang nafsu materialisma manusia. Besar perut bererti besarlah kemahuan duniawinya dan cinta terhadap harta.

Jadi bila pakcik Tambirajh sebut tentang mengawal makan, beliau sebenarnya orang yang konsisten berkorban dan mengorbankan kehendak diri demi mencapai matlamat utama beliau untuk memberi yang terbaik kepada keluarga.

Umur 59 tahun masih gigih ulang-alik naik motor kapchai dari Sungai Tua ke tempat kerja di Ampang Park, pada aku satu kerja yang gila.

Di mata orang makan gaji kerajaan macam aku ni, patut umur ini dia dah duduk rumah, rehat-rehat aja kot.

Kami selesai makan pada waktu yang sama. Dia dengan Mi Kari, aku dengan Mihun Sup.

Aku minta izin ambil gambar, aku beritahu dia aku nak letak nasihat beliau di Internet, dia setuju. Lagi ramai yang dapat manfaat, lagi dia suka.

Beliau kata, nanti dia boleh suruh anak dia tengokkan dalam Internet.

Cuma dalam terkocoh-kocoh aku tadi, aku lupa nak ambil nombor telefon dia, mahupun anak dia.

Jadi aku nak minta tolong para pembaca yang tinggal di Sungai Tua, Batu Caves dan para pembaca berbangsa India mana tahu ada yang saudara mara beliau.

Tolong sampaikan post ini kepada beliau, ya.

Presiden Persatuan Persaudaraan Di Medan Selera Sambil Pekena Mi Sedunia


Telan Walaupun Pahit, Ini Pesanan Buat Anda Yang Mahu Berniaga Sepenuh Masa

Ini khas buat mereka yang mahu berniaga dan tidak pernah berniaga fulltime. Ada beberapa perkara yang perlu diketahui terutama tentang realiti dunia bisnes. Biasanya idea bisnes kita tu indah impian dari kenyataan. Ditulis mendapat jualan RM20,000 setiap bulan dalam rancangan perniagaan, hakikatnya RM2000 sebulan pun menangis nak dapat.

Apabila berniaga fulltime, sumber pendapatan juga adalah fulltime dari berniaga. Jika leka, jika produk atau servis tidak terjual, maka wang yang tinggal RM1 seminggu dalam poket adalah perkara biasa.

Bagi yang berkeluarga, nasib isteri dan anak-anak bergantung kepada perniagaan yang kita tiada ilmu dengannya (ya, memang nasib manusia itu rahsia Allah. Tapi mereka tanggungjawab kita). Maka, fikir-fikirkan atau cari ilmu dahulu sebelum mempertaruhkan nasib mereka.

Apabila berniaga secara serius, patuhi undang-undang. Bisnes yang diusahakan bukan lagi seperti jual kacang, gula-gula, roti dan sebagainya kepada rakan kerja di pejabat. Kita perlu daftar SSM, tapak niaga, akaun bank dan seumpamanya. Kalau dihalau oleh pengawal atau majlis perbandaran, kena ingat, itu kerja mereka.

Tak perlu viral dalam media sosial. Malu. Nanti orang niaga tahu anda tak patuh undang-undang walaupun orang awam sokong kesalahan anda.

Begitu juga dengan syariah. Bisnes kita perlu patuh syariah. Di luar sana ramai guru-guru bisnes yang ajar teknik dan strategi yang tidak patuh syariah. Jangan ikut walau mereka berjaya dengan cara itu. Jangan guna konsep “semua orang buat, aku pun kena buat benda yang sama. Adat orang berniaga”. Jangan… Kita perlu ingat, rezeki yang diperolehi itu kita gunakan untuk menyara keluarga. Kita tidak mahu suap anak kita makan bara dari api neraka.

Kalau mahu berniaga fulltime, kita perlu tukar kawan. Bukan buang kawan lama, tapi tukar kepada kawan baru kerana duduk minum kopi dengan mereka lebih bermakna untuk dapat ilmu. Lepak dengan kawan lama untuk eratkan silaturrahim tidak salah. Kawan juga jangan dijadikan rakan niaga, pelabur atau staf. Kerana perbuatan itu boleh menyebabkan kita putus kawan dengannya apabila bisnes tidak menjadi.

Keluarga kita (ibu ayah, adik beradik) mungkin akan lihat kita ganjil dan susah bila berniaga. Itu tidak mengapa, yang bahaya adalah apabila kita guna wang mereka sebagai hutang berniaga, cagar tanah ayah dan sebagainya. Silap-silap hari raya pun kita tak berani balik kampung. Bukan sebab tak cukup duit nak balik kampung sahaja, tetapi takut kena marah dan kata-kata nista orang kampung.

Hutang dengan orang berniaga adalah umpama darah dengan daging. Hampir tidak boleh dipisahkan. Kalau kita tak hutang orang, orang hutang kita. Hutang bukan perkara yang salah. Malah ia dibenarkan dalam Islam. Cuma hutang yang ingin dibuat atau diberi perlu diuruskan dengan betul.

Ramai peniaga yang susah mahu kembangkan bisnes mereka bukan sebab jualan tidak laku, tetapi disebabkan nama blacklist kerana tidak menguruskan hutang dengan baik. Putus kawan, putus keluarga, lari jauh-jauh, dikejar along dan kebanyakan kesusahan seorang usahawan adalah disebabkan oleh hutang.

Perlu ada mentor atau sekurang-kurangnya orang yang boleh guide kita dalam bisnes yang kita usahakan. Kalau baik dengan supplier, boleh minta mereka memberi tunjuk ajar. Mereka lebih lama bisnes dari kita. Kalau tak baik dengan mereka, siapa tahu mereka akan tipu kita?

Peniaga adalah antara golongan yang paling ramai menipu. Tipu harga, tipu barang, tipu kuantiti, tipu kualiti, tipu kerja, tipu kaya, tipu pandai sehingga ramai Tipah tertipu. Kalau kita tiada mentor atau orang yang bantu memberi nasihat, maka banyak perkara yang kita kena tipu. Kerana dalam bisnes, kita bukan hanya berurusan dengan pelanggan, kita juga akan berurusan dengan peniaga lain sebagai pembekal dll.

Maka sebelum memasuki alam bisnes sepenuh masa, cari ilmunya dahulu, cari gurunya dahulu dan belajar berniaga kecil-kecil dahulu.


adidas Predator Tango 18+ Ditawarkan Dengan Warna Seakan ‘Black Panther’

Selepasnya mengeluarkan warna variasi merah,hitam dan putih, adidas Predator Tango 18+ kini muncul dengan warna hitam dengan campuran perak. Model ini didatangkan khas daripada fabrik primeknit pada bahagian permukaan atas yang bewarna hitam dan weaver yang berwarna perak dengan rekaan teknologi sockfit.

Warna perak metalik di bahagian tumit kasut dan tulisan predator yang timbul ini menambahkan lagi sentuhan yang amat menarik untuk disaksikan. Selain itu, model ini turut disertakan tapak berteknologi BOOST berwarna hitam.

Anda boleh dapatkan koleksi ini laman web adidas dengan harga $227 (RM887.94). Sekali pandang memang sememangnya adidas Predator Tango 18+ ini mengingatkan kami kepada Black Panther. Memang sah adidas tidak salah untuk mula melancarkannya ketika ini.


Pesanan Buat Mereka Yang Baru Berhenti Kerja Untuk Berbisnes

Nota Editor: Pesanan ini ditulis oleh Tuan Hilal Alias, seorang perunding hartanah senior di Weise Property. Semoga pesanan ini dapat membantu anda dalam membuat keputusan bergerak ke hadapan.

Pesanan saya untuk rakan-rakan yang baru pencen, pencen awal dan sesiapa yang ingin berhenti kerja dan mulakan bisnes.

1) Jangan terlibat dengan skim cepat kaya atau apa-apa skim yang anda sendiri tidak tahu duit anda ke mana. Saya tahu duit anda tengah banyak sekarang dan mungkin mudah kelabu mata. Duit anda boleh hangus sekelip mata jika tersalah langkah.

2) Kalau nak buat bisnes, carilah bisnes yang kita tahu, jangan mudah terikut-ikut dengan orang lain. Carilah bisnes yang telus dan cubalah berguru dengan mereka yang lebih arif.

3) Jika tiada modal yang banyak, eloklah sertai ejen takaful, ejen hartanah, ejen unit trust. Modal untuk bisnes ini adalah diri anda.

4) Jangan mudah percaya kepada orang lain apabila melibatkan duit. Jangan percaya dengan kereta mewah, kehidupan mewah, realitinya orang yang menunjuk kemewahan ini hanyalah menanggung hutang. Ramai orang hilang duit disebabkan terlalu ghairah mencari duit.

5) Akhir sekali, jika sukar sangat cari bisnes yang sesuai, simpanlah duit dahulu. InsyaAllah masa yang sesuai akan datang. Bisnes paling mudah adalah bersedekah.

BACA: Lelaki Ini Senaraikan 17 Persediaan Sebelum Berhenti Kerja Untuk Berniaga. #8 Paling Penting

BACA Lagi: Senyum, Ini Jawapan Bernas Bagi Penjawat Awam Yang Ingin Berhenti Kerja

LIKE dan FOLLOW Vocket di Facebook serta Instagram


28 Pesanan Dato’ Dr. Hussamuddin, Pengarah Urusan Karangkraf Dengan Jualan RM500 Juta Setahun

Hari ni bersama Dato’ Dr. Hussamuddin Yaacub – Pengarah Urusan Kumpulan Media Karangkraf dengan jualan tahunan RM500 juta.

1. Orang yang berduit biasanya adalah orang berjaya dan orang yang bekerja lebih dari orang lain.

2. Saya bina Karangkraf ni ‘step by step’.

3. Daripada kecil saya dilatih menjadi pembeli yang bijak.

4. Saya dilatih oleh emak saya dari kecil untuk melaksanakan idea, ya bukan sekadar idea, tapi laksanakannya.

5. Saya dilatih untuk melaksanakan idea dengan cepat.

7. Kita kena kongsi pengalaman bisnes kita, InsyaAllah rezeki akan lebih murah.

9. Setiap usahawan mesti ada ‘tabung’ untuk kegunaan waktu merudum.

10. Orang Cina yang berjaya biasanya bukan yang terus berniaga tapi adalah mereka ‘berkuli’ dahulu.

11. Daripada kecil saya dilatih membaca dengan banyak.

13. Kekayaan yang datang dengan cepat selalunya susah untuk bertahan lama.

14. Khidmat pelanggan sangat penting. Kita jual benda sama kepada pelanggan yang sama, Khidmat pelanggan akan membuatkan kita menang.

15. Di setiap masalah, pasti ada peluang.. Pasti!

16. Membaca membuatkan saya lebih kreatif.

17. Saya berjaya kerana saya tahu apa yang saya jual.

18. Untuk berjaya, bukan sekadar menjadi pengikut, tapi kita perlu jadi ‘game changer’.

19. Jika nak syarikat kita mampu bertahan beratus tahun, kita kena berpegang pada nilai dan visi syarikat kita.

20. Kalau saya (tokey) sendiri nak buat semua, akan jem! Jadi saya turunkan kuasa.

21. Saya latih hulubalang jadi panglima.

22. Rumah yang dibuat cepat, akan runtuh cepat – build overnight, crash overnight.

23. Kita boleh buat banyak bisnes dengan satu syarikat.

25. Ketika syarikat kita kecil bolehla bagi pengurusan kepada anak beranak, tapi bila syarikat dah besar, kita kena benarkan orang luar yang profesional uruskan syarikat kita untuk lebih berjaya dan berkembang.

27. Pada tahun 80-an, kilang saya terbakar. Dan itu sebenarnya menjadi titik tolak kepada bisnes saya berkembang sehingga sekarang. Di sebalik kesusahan pasti ada kemudahan. Bila datang musibah, redha dan bangkit balik. Allah takkan sesekali melakukan sesuatu itu dengan sia-sia. Sabar, usaha dan tunggu habuan itu menjelma

28. Masih perlukan ‘wisdom’ orang tua / orang lama / senior untuk berjaya dalam bisness walaupun zaman berganti zaman.


Berhenti Jadi Orang Penting Diri, Ini 5 Pesanan Emas Aktor Australia Dari Malaysia

Kami melepasi stesen Batang Kali, dua stesen lagi baru tiba ke Tanjong Malim.

“Nampak jalan raya kecil tidak jauh dari laluan keretapi?”

Tanya lelaki bernama Vijay sambil menunjukkan jalan raya yang dimaksudkan.

Lengang, tidak ada kenderaan lalu-lalang dan deretan rumah kampung berdindingkan papan seolah-olah memberitahu, ‘Kami sudah lama di sini’.

Kata Vijay, ‘Dahulu, perjalanan ke Kuala Lumpur mengambil masa sehingga enam jam. Inilah jalan raya utama. Kami tiba lewat bukan disebabkan keadaan jalan, tetapi banyak gerai-gerai jualan sepanjang perjalanan’. Cerita beliau sambil membetulkan topi cowboy nya.

Tidak hairanlah jika ramai yang tiba di Kuala Lumpur akan membawa segala macam buah, sayur dan makanan. Orang-orang kampung akan keluar membawa hasil tanaman mereka ke tepi jalan.

Vijay gembira menceritakan episod-episod pada masa dahulu. Beliau melihat ke luar dan menarik semula peristiwa-peristiwa yang membuat hati bahagia.

‘Keretapi berhenti, maka berpusu-pusu anak kecil, lelaki dewasa dan kaum perempuan membawa nasi lemak, kuih-muih dan cerek kopi bersama gelas. Jual beli melalui setiap tingkap” ceritanya lagi.

Lelaki yang lahir pada tahun 1959 mula belajar jauh dari keluarga pada usia belasan tahun. Selesai sahaja peperiksaan menengah pada siang hari, terus Vijay mengambil tiket keretapi dan menuju ke Melaka pada waktu malam.

Selepas itu beliau memanjangkan langkah dari satu tempat ke satu tempat. Pelbagai pekerjaan dilakukan dan sehingga pada satu hari beliau memberanikan diri keluar dari tanah air.

Siapakah lelaki duduk berhadapan saya pada ketika ini?

‘Ya, saya tahu penampilan saya mencurigakan. Malah apabila polis melihat saya yang kurus, berseluar jean dan tulisan t-shirt Satan’s Children pun sudah membuat saya ditahan dan disyaki penagih dadah.

Satan’s Children merupakan filem lakonan saya sebagai watak utama. Carilah di Vimeo,’ sambung Vijay sambil membetulkan kedudukan beliau.

Vijay Shanmugam atau lebih mudah dijejaki di Google dengan nama Vj Kesh menapak dalam seni persembahan di Australia dan Amerika berpuluh tahun lamanya.

Membina pengalaman baharu pada zaman muda sehingga usia menjangkau 57 tahun, beberapa pesanan emas dilontarkan dan dirangkaikan semula sebagai prinsip hidup.

Pesan beliau, ‘Mahu terokai dunia, sediakan isi dalam kepala secukupnya. Baca dan baca. Ketakutan dapat dikawal kerana kita sudah tahu. Membaca dan engkau tak boleh berhenti. Mendengar muzik dan menonton filem pun membantu.’

‘Saya tiba ke Australia pada tahun-tahun di mana sukar kita melihat wajah orang Asia. Pada waktu itu, saya bekerja di lombong arang batu. Sudahlah saya berkulit gelap dan kerja itu memberi kesan secara langsung. Apabila berada di tempat yang dikelilingi majoriti orang putih disambut pula dengan ayat ‘This f***** black s****‘.

Saya boleh sahaja melawan, tetapi itu kebodohan. Saya tukarkan provokasi sebagai humor dan dapat melintasi prejudis mereka, cerita Vijay.

Humor, senjata yang mengalihkan serius menjadi santai. Inilah senjata yang meredakan marah, benci dan ketegangan jauh-jauh.

Perkara yang kita tahu dan orang lain tahu berbeza walaupun bercakap mengenai topik yang sama. Perbezaan itu hidup kerana diberi kebebasan dalam demokrasi.

Berhenti bertembung kepala dengan semua orang, ada ruang kita berkata-kata, ada masa kita menerima dan ada waktu berdiam diri. Mengapa mahu ubah dunia dengan menyerang orang lain dengan kata-kata?

‘Jambang ini merupakan aset yang menguatkan karakter saya dalam persembahan. Ada waktu apabila saya duduk di tempat awam, bertembung dengan pengarah filem yang mencari wajah yang memenuhi karakter yang dicarinya. Saya pernah diberikan watak orang asal Australia.’ Kata Vijay merujuk kepada persembahan pentas di The Boston Court Theatre Pasadena.

Suara beliau digunakan untuk salah satu kempen pengiklanan laman web pelancongan. Wajah beliau juga digunakan sebagai hiasan kulit album yang dimuat naik dalam Apple Music.

Instagram beliau seolah-olah resume bergerak yang menunjukkan sisi terbaik bakat beliau. Setiap satu foto bercerita dan mewakili diri beliau di hadapan lensa.

Kata Vijay, ‘Saya tidak tahu apa yang akan saudara lakukan dengan perkara yang saya ceritakan ini. Saya akan bercerita dan memberitahu apa yang saya sedia maklum. Menjadi orang yang pentingkan diri sendiri tidak menggerakkan saya.’

Lelaki bertopi cowboy dan memakai but kulit berwarna coklat menuju ke Batu Gajah, mahu menemui ibu di sana. Beliau berkira-kira memujuk sama ada ibu mahu ikut sama pulang bersama beliau duduk di luar negara.


Pesanan Saya Buat Pasangan Yang Baru Bernikah Agar Kalian Perolehi Zuriat Yang Baik

Saya terpanggil untuk menceritakan kisah tentang anak-anak yang lahir dengan pelbagai penyakit.

Kebelakangan ini acap kali kita lihat di media sosial baik Facebook, Twitter waima media cetak dan atau media layar sekalipun, hampir setiap minggu pasti ada kes baru tentang anak-anak lahir tidak sempurna.

Apakah yang dimaksudkan dengan anak-anak lahir tidak sempurna?

Anak yang lahir cukup bulan atau tidak, tetapi tatkala lahir datang dengan pelbagai penyakit yang pelik-pelik. Saya yakin hampir semua rakan Facebook saya pasti pernah melihat iklan mencari derma untuk kos rawatan atau pembedahan anak yang sedang sakit itu.

Aneh, dari mana datangnya penyakit si anak ini? Sedangkan si anak yang dilahirkan itu sepatutnya sempurna dan sihat tanpa membawa penyakit seperti yang banyak berlaku sekarang.

Lihat sahaja mana-mana iklan mencari derma, ada yang anak mereka sakit usus terkeluar, ada yang mengalami barah hati, ada yang mengalami kecacatan kekal, ada yang mengalami bengkak otak dan sebagainya.

Saya terfikir pada malam hari, jauh dari sudut negatifnya masyarakat kita. Saya yakin, ini semua adalah agenda terancang sesebuah organisasi yang sedang membuat ujikaji sosial terhadap kesihatan dan kepekaan masyarakat terhadap kesihatan individu.

Ini bukan penyakit misteri yang tiada ubat. Tetapi ia adalah penyakit misteri yang sengaja dicipta bagi menghasilkan lebih banyak wang dan untung kepada industri kesihatan dunia serta meminimumkan kelahiran orang-orang bijak dan atau meminimumkan kelahiran manusia.

Agenda-agenda terancang ini biasanya datang dari orang-orang yang berhati iblis. Mereka tidak mahu lihat anak Adam berkembang dengan baik.

Kalau keluarga itu ibu bapanya pada awal baik, aman dan makmur, tiba-tiba mereka mendapat kelahiran cacat. Bibit-bibit pergaduhan dan perbalahan sudah mula timbul. Di kala ekonomi yang kian meruncing, hal ini akan menikam-nikam kalbu mukmin sang ayah dan ibu.

Lihat sahaja, mana-mana iklan yang mencari derma di media sosial itu majoritinya hampir semua adalah dari kalangan orang-orang miskin dan susah.

Baik miskin harta waima miskin kota, keluarga itu pasti berpecah belah. Hanya sedikit yang selamat daripada perpecahan tadi.

Mengapa ini terjadi? Mengapa ujian sebegini berat tidak diturunkan kepada orang berharta? Mengapa mereka memilih orang yang tidak berharta sebagai mangsa?

Hakikatnya, jika penyakit misteri ini diletakkan kepada orang kaya-kaya, maka tiada lagi sentimen kesedihan yang boleh dijaja di media sosial.

Orang kaya ada duit takkan upload gambar anak mereka yang sakit misteri di media sosial. Mereka ada wang dan boleh berubat di luar negara.

Orang miskin kota cuma ada smartphone dan boleh upload gambar di facebook. Ia menjadi modal untuk masyarakat simpati.

Sedangkan hakikat sebenar, ibu bapa tadi sedang bermati-matian mengerah tulang 2 kerat mereka untuk membantu kos rawatan anak mereka yang berpunca bukan dari kesalahan mereka.

Mungkin bukan kesalahan mereka secara langsung, tetapi tetap menjadi kesalahan sang ibu bapa secara tidak langsung. Kebiasannya datang dari si ibu yang disuntik tatkala hamil.

Purata ibu bapa yang mempunyai anak mengalami masalah penyakit aneh ini kebiasaannya akan berakhir dengan si anak meninggal dunia dan atau si ibu bapa bercerai berai meleret-leret kepada keluarga masing-masing.

Bagaimana mahu mengelakkannya? Kita mulakan dengan diri kita sendiri. Si ibu dan bapa harus menjaga makanan sedari awal berkahwin lagi.

Baca: ‘Awak Tak Layak Dapat Anak Sebegini’, Namun Ibubapa Angkat Ini Tetap Teruskan

Jikalau boleh, makanlah dari rezeki yang halal lagi berkah dan kurangkan makan di luar. Kerana sesungguhnya keberkatan keluarga salah satunya datang daripada masakan yang dimasak dengan dibacakan selawat dan zikir.

Si ibu / bapa boleh memasak sendiri dengan membaca zikir. Di kedai mamak atau warung tepi jalan? 1 / 10 sahaja yang membaca zikir. Selebihnya anda fikir sendiri.

Setelah itu, kurangkan dos-dos ubatan doktor. Elakkan mengambil suntikan yang aneh-aneh. Elakkan juga mengambil kosmetik yang perlu di telan / disuntik yang mempunyai kandungan aneh-aneh.

Boleh jadi kesannya kelak, anda terkena kanser dalaman, fibroid, ketumbuhan atau penyakit kepada generasi anda kelak.

Banyakkan memakan makanan yang terkandung khasiat alami dan khasiat ruhani seperti kurma, kismis, habbatus sauda, dan ulam-ulaman serta buah yang bebas suntikan.

Si ibu terutamanya tatkala mengandung, elakkan lah memasuki kedai-kedai makan baik warung tepi jalan waima kedai hispter sekalipun kerana di sana tiada lagi khasiat bagi si anak dalam makanan yang si ibu makan.

Elakkan dan kurangkan. Perbanyakkan membaca dan mendengar ayat suci Al-Quran, doa-doa, selawat serta membaca cerita-cerita sirah Nabi yang baik untuk tumbesaran anak.

InsyaALLAH, kes-kes anak lahir cacat atau lahir sakit boleh dikurangkan. Si ibu harus kuat dan tabah. Andaikata masalah tetap berlaku kepada keluarga anda, tangani dengan bijak dan anggaplah ia sebagai ujian dan dugaan terbesar bagi keluarga anda.

Jaga keharmonian rumahtangga dan elakkan daripada berpecah belah. Jangan salahmenyalahkan dan jangan tuduhmenuduh serta elakkan meraih simpati. Kerana dengan meraih simpati boleh menjurus kepada kesyirikan tanpa sedar.

Percayalah, dalam keadaan ekonomi yang kian menggugat, perniagaan menjual kesihatan dan menjual agama amat memainkan peranan penting bagi sang pemodal.

Mereka akan cuba mencari jalan untuk mengaut keuntungan dengan cara-cara kotor. Tidak semua begini, tetapi ada segelintir yang berhati iblis memperlakukan orang susah dengan sesuka mereka.

Maka, keluarkanlah diri kamu daripada belenggu kefakiran kerana kefakiran itu adalah punca kekufuran dan kesyirikan yang besar.

Bebas kamu dari kefakiran, bebas kamu dari masalah kekufuran.

Baca lagi: Soalan Penting Kepada Setiap Pasangan Yang Mahu Berkahwin, Adakah Anda Mampu Jawab “Ya”?


Pesanan Tony Fernandes Pengasas Air Asia Ini Wajar Diberi Perhatian Oleh Ibu Bapa Yang Mahukan Anak Berjaya Cemerlang

Jika diperhatikan di zaman serba moden ini nilai sopan santun dan saling menghormati di dalam masyarakat kita sedikit demi sedikit mulai terhakis.

Situasi ini sangat berbeza jika di bandingkan dengan zaman nenek moyang kita dahulu yang kaya dengan adab, sopan dan rasa hormat terhadap orang lain.

Kata pengasas Air Asia, Dato’ Tony Fernandes, budak sekolah – ajarkan mereka bermain dan berkawan dengan bersungguh-sungguh!

Tuan Zamri Mohamad, seorang penulis buku dan literary agent (Bahasa Melayu) menghuraikan dengan lebih jelas apakah maksud tersirat yang ingin disampaikan oleh pengasas Air Asia itu.

“Budak sekolah – ajarkan mereka bermain dan berkawan dengan bersungguh-sungguh!”

Pendidikan pagi sehingga malam, dari sekolah, tuisyen dan kelas di rumah itu jangan sampai membunuh sifat manusia mereka dalam kedua-dua elemen itu.

Itulah insuran sosial mereka, belajar membina hubungan tanpa kepentingan.

Apabila mereka dewasa mereka tahu membina rangkaian yang berkualiti dalam kerjaya.

Bukan menjadikan mereka robot mencipta banyak A dan pandai mengalahkan budak lain dengan jumlah A.

Situasi itu sudah kita lihat di pejabat, sesama pekerja bersaing mengalahkan dan menekan orang lain melalui pangkat dan pendidikan yang dimiliki.

Pada zaman universiti, kita boleh kira dengan jari, berapa ramai pelajar IPT yang memberi salam dan senyum kepada para kakitangan yang membersihkan kelas, membuang sampah makanan pelajar di kafeteria, apatah lagi memohon izin mereka melintasi di hadapan ketika mereka sedang bekerja.

Itu tanda-tanda kegagalan pendidikan insuran sosial.

Memberi salam kepada mereka yang memberikan CGPA tetapi bukan yang mencuci kelas untuk keselesaan pelajar itu sendiri.

Apabila memasuki dunia kerja, memohon kerja dengan gaji tinggi seolah-olah memberitahu, “Nilai saya tinggi…”

Hakikatnya kegagalan mereka sangat besar ditampung dengan nombor yang cantik pada CGPA sahaja. Ditambah lagi input dalam fikiran pun tidak dapat mencerna idea baru yang memberi nilai ganda 200 peratus kepada organisasi.

Ujian adab dengan ‘makcik cleaner’ di universiti pun tidak lepas!

Kerana pada waktu kecil ibu-bapa memberi beban pendidikan individu berbanding pendidikan komuniti.

Selepas bersara daripada jawatan tinggi, mereka tidak ada kawan yang betul-betul di sisi mereka.

Apatah lagi rakan (surah) Yassin mereka, entah ada atau tidak.

Credit : Tuan Zamri Mohamad, dengan izin